ЯГОНА ПОРТАЛ: қулайликлар, муаммолар ва таклифлар (УЧАСТНИК КОНКУРСА)\nYangiliklar » ЯГОНА ПОРТАЛ: қулайликлар, муаммолар ва таклифлар (УЧАСТНИК КОНКУРСА)\nMy.gov.uz – Ягона интерактив давлат хизматлари портали (Ягона портал) 2013 йилнинг 1 июль куни ишга туширилган бўлиб, Интернет тармоғида Ўзбекистон Республикасининг Ҳукумат портали доирасида, шу жумладан «бир дарча» режимида фаолият кўрсатади.\nЯгона портал давлат органлари томонидан кўрсатиладиган, шу жумладан пулли асосда кўрсатиладиган интерактив давлат хизматларидан эркин фойдаланишнинг ягона нуқтаси ҳисобланади.\nУшбу мақола жойланаётган вақтда, Ягона порталга 3216 та мурожаат келиб тушганлиги қайд этилганди. Ягона порталнинг ўзида берилган маълумотга кўра, мурожаатларнинг 54,1% – аризалар, 23,8% – таклифлар ва 22,1% – шикоятлардир.\nКелиб тушган барча мурожаатларнинг 2262 тасига, яъни 70% ига жавоб берилган, 954 таси (30%) ҳозирда қайта ишлаш жараёнида.\nЯгона портал Ўзбекистон Республикаси Вазирлар Маҳкамасининг 2012 йил 30 декабрдаги “Интерактив давлат хизматлари кўрсатишни ҳисобга олган ҳолда Интернет тармоғида Ўзбекистон Республикасининг Ҳукумат портали фаолиятини янада такомиллаштириш чора-тадбирлари тўғрисида”ги 378-сон қарори аосида ташкил этилган ҳамда мазкур Қарор билан қабул қилинган Низомга кўра фаолият юритади.\nАслида интернет тармоғида ҳукумат порталини яратиш ғояси норматив-ҳуқуқий ҳужжатларда анча олдин пайдо бўлган эди. Хусусан, Ўзбекистон Республикаси Вазирлар Маҳкамасининг 2007 йил 17 декабрдаги “Интернет тармоғида Ўзбекистон Республикасининг Ҳукумат порталини янада ривожлантириш чора-тадбирлари тўғрисида”ги 259-сон қарорини алоҳида кўрсатиб ўтиш мумкин. Умуман олганда мазкур соҳани тартибга солувчи норматив-ҳуқуқий ҳужжатлар рўйхатини тузиб чиқишга ҳаракат қилдим ва уларни Сизларнинг ҳукмингизга ҳавола этаман:\n1. 2003 йил 11 декабрдаги “Ахборотлаштириш тўғрисида”ги Ўзбекистон Республикаси Қонуни\n2. 2002 йил 30 майдаги “Компьютерлаштиришни янада ривожлантириш ва ахборот-коммуникация технологияларини жорий этиш тўғрисида”ги Президент Фармони\n3. 2005 йил 8 июлдаги “Ахборот-коммуникация технологияларини янада ривожлантиришга оид қўшимча чора-тадбирлар тўғрисида”ги Президент Қарори\n4. 2007 йил 23 августдаги “Давлат ва хўжалик бошқаруви, маҳаллий давлат ҳокимияти органларининг ахборот-коммуникация технологияларидан фойдаланган ҳолда юридик ва жисмоний шахслар билан ўзаро ҳамкорлигини янада такомиллаштириш чора-тадбирлари тўғрисида”ги Вазирлар Маҳкамаси Қарори\n5. 2007 йил 17 декабрдаги “Интернет тармоғида Ўзбекистон Республикасининг Ҳукумат порталини янада ривожлантириш чора-тадбирлари тўғрисида”ги Вазирлар Маҳкамаси Қарори\n6. 2012 йил 30 декабрдаги “Интерактив давлат хизматлари кўрсатишни ҳисобга олган ҳолда Интернет тармоғида Ўзбекистон Республикасининг Ҳукумат портали фаолиятини янада такомиллаштириш чора-тадбирлари тўғрисида”ги Вазирлар Маҳкамаси Қарори\nЯгона портал орқали бугунги кунда фуқароларга 91 та интерактив хизмат кўрсатилмоқда. Уларнинг тўққизтаси автоматлашган, йигирма еттитаси ярим автоматлашган, ўттиз саккизтаси ахборот хизматлари, тўрттаси оффлайн усулда кўрсатиладиган, ўн учтаси эса ҳаволавий хизматлардир.\nЯгона портал орқали кўрсатиладиган барча хизматлар\nШунингдек, Ягона портал орқали 120 дан ортиқ давлат органларига бевосита электрон тарзда мурожаат қилиш имконияти яратилган. Ва бу органлар рўйхати вақт ўтиши билан кенгайиб бормоқда. Хусусан, яқиндагина Вазирлар Маҳкамасига мурожаат қилиш имконияти яратилганлиги ҳақида хабар беришганди.\nБарча ташкилотлар рўйхати\nЯгона портал орқали кўплаб фойдали ва зарур маълумотлар ҳам бериб борилади. Масалан, мазкур порталдан нотариал ҳаракатларнинг турлари ва бундай ҳаракатларга тўланадиган давлат божлари (1), Ички ишлар органларининг Кириш-чиқиш ва фуқароликни расмийлаштириш бошқармаси томонидан кўриб чиқиладиган ҳуқуқбузарликлар ва улар учун қўйиладиган жарималар миқдори (2), Йўл ҳаракати қоидаси бузилиши юзасидан белгиланадиган жарималар миқдори (3), Давлат ўрмон фондидан ташқари, дарахтлар ва буталарни кесиш учун тўланадиган тўловлар миқдори ва яшил ўсимликларга етказилган зарар ва уларни ўзбошимчалик билан кесганлик учун жарима миқдорлари (4) билан танишишингиз мумкин.\nЙўл қоидаси бузилгандаги жарималар миқдори ҳақида маълумот\nБундан ташқари порталдан ишонч телефонлари бўлими ҳам жой олган бўлиб, унда 20 та ишонч телефони кўрсатиб ўтилган.\nВа яна порталда фуқаролар томонидан сўралган саволларга берилган жавобларни ўзида мужассам этган “Кўп бериладиган саволлар” бўлими ҳамда бўш иш ўринлари рўйхати ҳам жой олган.\n15 ноябрдан бошлаб портал яратувчилари томонидан, “Тошшаҳартрансхизмат” АК билан ҳамкорликда, фойдаланувчилар учун, турли хил тадбирлар учун автобусларни ижарага олиш бўйича аризаларни онлайн тарзда бериш имкониятини яратувчи янги хизмат жорий этилди.\nКечаги кундан бошлаб, Ягона порталда давлат органлари расмий сайтларининг рейтинги бериб бориладиган бўлди. Мазкур рейтинга кўра, фуқаролар қайси давлат органининг сайтига кўпчилик ташриф буюраётгани ҳақида маълумот олишлари мумкин.\nПорталдан тўлақонли фойдаланиш ҳамда давлат органларига мурожаат қилиш учун энг аввало сиз ID.uz – Ягона идентификация тизимидан рўйхатдан ўтган бўлишингиз зарур. Ягона порталга кираётганда айнан ўша ID профилингиз маълумотларини киритасиз.\nШундан сўнг, Сизга фойдаланувчи кабинети очилади. У ерда Профил, Юридик шахс, Менинг аризаларим, Менинг қораламаларим, Менинг маълумотларим каби бўлимлар мавжуд.\nФойдаланувчининг шахсий кабинети\nПрофилда Сизнинг шахсий маълумотларингиз жойлашган бўлади ва уни тегишлича таҳрирлаш имкониятига эгасиз.\nМенинг аризаларим бўлимида Сиз юборган аризалар рўйхати, уларнинг ҳолати ва уларга берилган жавоб хатлари билан танишишингиз мумкин.\nЯгона порталнинг энг қулай томони бу давлат органларига бевосита электрон мурожаат қила олиш имконияти борлигидир. Бу фуқароларга анча қулайликлар яратади. Агар илгари ёзилган мурожаатни чоп этиб, конвертга солиб, почтадан юбориб ёки бевосита фуқаронинг ўзи ўша мурожаат хатини давлат органи биносига олиб бориб бериб, ортиқча ҳаражат ва ҳаракат, асосийси қимматли вақтни йўқотган бўлса, эндиликда уйда ўтирган ҳолда ҳам, кўчага бир қадам чиқмасдан тегишлича шикоят қилиш, ариза ёки таклиф бериши мумкин.\nХўш, савол туғилади: қандай қилиб мурожаат қилиш мумкин?\nБу саволга батафсил жавоб беришга ҳаракат қиламан.\nАввало юқорида таъкидланганидек, Ягона портал тизимига кирасиз. Сўнгра порталнинг юқори ўнг бурчагида турган “Davlat tashkilotiga murojaat qilish” тугмасини босасиз. Сизга 5 қадамдан иборат қуйидаги ойна очилади:\n1-қадам. Сиз мурожаат қилаётган шахс турини танлайсиз: Жисмоний ёки юридик.\n2-қадам. Сўнгра Сиздан шахсингизни тасдиқлаш сўралади. Агарда Сиз “Фойдаланувчи кабинети”даги “Профил” бўлимида ўзингизга тегишли маълумотларни киритган бўлсангиз, унда 2-қадамда автоматик равишда ўша маълумотлар пайдо бўлади, қайтадан “Америка очишингиз” шарт бўлмайди.\n3-қадам. Мурожаат қилмоқчи бўлган ташкилотни танлайсиз.\n4-қадам. Мазкур қадам энг асосий босқич ҳисобланиб, бу ерда қуйидаги маълумотларни тўлдиришингиз зарур бўлади:\nМурожаат соҳаси – нима масалада эканлиги;\nМурожаат тури – ариза, шикоят ёки таклиф;\nЖавоб олиш йўли – Сизга қандай жавоб қайтаришсин: электрон почта ёки почта орқали хат билан;\nМурожаатнинг кўриниши – шахсий, оммавий;\nМурожаат мавзуси – нима мавзуда мурожаат қилаётганлигингиз қисқача;\nМурожаат матни – мурожаатингизни батафсил тушунтирасиз;\nФайлни илова қилиш – агар мурожаатингизга бирон файл (ҳужжатнинг сканер варианти, фото ёки видеоматериал ва ҳ.к.) илова қилмоқчи бўлсангиз, уни қўшишингиз мумкин.\nАгарда барчасини тўғри бажарганингизга ишончингиз комил бўлса, унда сизда учта вариант бўлади: Имзо чекиш, юбориш ва қораламани сақлаш.\nИмзо чекиш – бу ерда ЭРИ модули, яъни электрон рақамли имзо орқали тасдиқлашингиз мумкин.\nЮбориш – тушунарлидир.\nҚораламани сақлаш – агарда ёзган мурожаатингизни ҳали юбориш учун етарли деб ҳисобламасангиз, унда ушбу тугма орқали уни сақлаб қўйишингиз ва кейинчалик яна таҳрир қилиб, юборишингиз мумкин.\n5-қадам. Мазкур қадам “Тамом” деб номланиб, мурожаатни юбориш ёки қораламага сақлаш тамомланганлигини билдиради. Амалий олиб қараганда бу қамад ҳеч нарсани англатмайди, шунчаки маълумот беради холос.\nСизнинг мурожаатингизга жавоб келганини қандай биласиз?\nЭнг аввало фойдаланувчиларга қулай бўлиши учун SMS хизмат жорий этилган. Яъни шахсий маълумотларингизга киритган телефон рақамига учта ҳолатда SMS-билдиришномалар келади. Булар:\n1. Мурожаат юборилганда.\n2. Мурожаат кўриб чиқиш учун қабул қилинганда.\n3. Мурожаатга жавоб берилганда.\nШунингдек, мурожаат ҳолатини “Менинг аризаларим” саҳифасидан кўришингиз мумкин. Агарда мурожаатга жавоб берилган бўлса, унда ўша мурожаат саҳифасига кириб, энг пастига тушсангиз “Natija” деган жойдан жавоб хатини олишингиз мумкин бўлади.\nМУАММОЛАР, КАМЧИЛИКЛАР, ХАТОЛАР\nЯгона портал муаммолари ҳақида сўз очадиган бўлсак, энг аввало имловий хатолар ва ўзбек тили билан боғлиқ муаммоларни айтиб ўтмасдан иложимиз йўқ. Сабаби Ягона Портал давлат томонидан кўрсатиладиган интерактив хизматларнинг расмий макони. Қанақадир форум эмас, оддий бир саҳифа эмас. Ҳукумат даражасидаги лойиҳа. Мана шу жойда давлат тилида имловий хатоларнинг бўлиши ачинарли ҳолат. Хўп, энди аниқ мисолларга ўтаман:\n1. Порталдаги “ў” ҳарфининг лотин алифбосига асосланган ўзбек ёзувидаги вариантини ёппасига тўғрилаб чиқиш керак. Биламизки, “ў” ҳарфи ёзилганда о‘ шаклида ёзилади, о’ эмас. Сабаби, биз кўпинча қўллайдиган – ’ – белгиси, аслида тутуқ белгисини билдиради. Бу борада Порталда кўплаб хатоларни учратиш мумкин.\n2. Мурожаат юборишнинг 2-қадамидаги паспорт серияси ва рақами сўралган майдонча остида қуйидагича изоҳ бор:\nMa’limotlar AA0000000 formatida kiritilishi lozim\nШу ерда “маълИмот” эмас, “маълУмот” бўлиши керак.\n3. Мурожаат юборишнинг 4-қадамидаги жавоб олиш йўли деган қисмида ҳам имловий хатолик мавжуд. “Javob olish yUli” эмас, “Javob olish yo‘li” бўлиши керак.\n4. Мурожаатга юборилган жавоб хати юклаб олинадиган бўлимда қуйидагича ёзув бор:\n“Мурожаатингизга жавоб хати”\nМана шуни кирилл алифбосидан лотин алифбосига асосланган ўзбек ёзувига ўгириш керак.\n5. Худди шундай ўгиришни “Mеhnat faoliyatini tasdiqlash to’g’risidagi arxiv ma’lumotnomalarini bеrish” хизматида ҳам қилиш лозим. Мазкур хизматнинг 4-қадамида ёзувлар ярми кириллча, ярми лотинча турибди.\n6. Шунингдек, бир қанча саҳифаларда рус тилидаги ёзувларни ўзбек тилига таржима қилиш керак. Масалан, мурожаат юборишнинг 4-қадамида “Faylni ilova qilish” қисмидаги сўзларни русчадан ўзбекчага таржима қилиш керак. Хусусан:\nОбзор => Tanlash\nФайл не выбран => Hozircha fayl tanlanmagan\nАлбатта, бошқача маъқулроқ вариантда ҳам таржима қилиш мумкин, асосийси русча турмаса бўлди.\n7. Оммавий ахборот воситаларини давлат рўйхатидан ўтказиш (веб сайт) интерактив хизматидан фойдаланиш учун мурожаатнинг 4-қадамидаги барча матнлар рус тилида. Шуни ўзбекчага ўгирса бўлади, менимча.\n8. Менинг маълумотларим саҳифасида “Shaxsiy xisob raqamlar” деган ёзув бор. Шундаги “Xisob” сўзини “Hisob”га ўзгартириш керак. Умуман олганда худди шу жойда тўғри варианти ҳам турибди.\n9. Яна худди ўша саҳифадаги “ERI sertifikatlari” бўлимига кирсак, “Сертификат ЭЦП от UNICON” деган ёзувга дуч келамиз. Шуни ўзбекчага ўгириб “UNICON dan ERI sertifikati” деб ўзгартириш керак.\n10. “ERI sertifikatlari” бўлимида сертификат юклаш учун кириладиган саҳифадаги мана бу русча сўзларни ҳам ўзбек тилига ўгириш керак:\nСертификат ЭЦП от UNICON\n11. Ягона порталнинг энг сўнги қисмида берилган менюлар орасида “Конкурс” деган меню турибди. Шуни “Tanlov”га ўзгартириш керак. Гап шундаки, Ягона порталнинг Бош саҳифасида “Tanlov” турибди, тўғри. Лекин “Foydalanuvchi kabineti”га кирсангиз яна “Конкурс”га айланиб қолади.\n12. Яқинда ишга тушган “Tashkilot saytlari reytingi” саҳифасидаги барча “akTsiyadorlik” сўзини “aksiyadorlik”га ўзгартириб чиқиш керак.\n13. Фуқарога мурожаатнинг юборилганлиги ҳақида жўнатиладиган SMS-билдиришномада ҳам имловий хатолик мавжуд.\n“tahkilotiga” деган сўзни “tashkilotiga” деб ўзгартириш керак.\n14. Ва охирида яна бир хатолик ҳақида гапириб ўтмасам бўлмайди. Ягона порталнинг “Portal to`g`risida” деб номланган саҳифасида лойиҳа ҳақида маълумотлар берилган. Лойиҳанинг мақсад ва вазифалари, хизматдан фойдаланиш шартлари ва ҳ.к. Ўша саҳифанинг энг охирида Порталга оид меъёрий ҳуқуқий ҳужжатлар рўйхати келтирилган бўлиб, унда Вазирлар Маҳкамасининг айнан ушбу Портални ташкил этиш ҳақидаги энг муҳим Қарорининг санаси нотўғри кўрсатилган. “2012 йил 12 декабрдаги” деб изоҳ берилган Қарор аслида 30 декабрь куни имзоланган.\nЯгона порталдаги Қарор санаси\nLex.Uz – Миллий қонунчилик базасидаги Қарор санаси\n1. Энг аввало Ягона портал ташкилий гуруҳига ўзбек тилини, айниқса лотин алифбосига асосланган ўзбек ёзуви имлосини яхши биладиган мутахассис ишга олинишини таклиф қиламан ёки агарда шундай ходим бўлса, унда салгина масъулият билан ишлашини илтимос қиламан. Чунки нафақат Ягона портал контентида, балки унга жойланаётган хабарлар, маълумотларда ҳам кўплаб имловий хатолар учрамоқда. Масалан, мана бу янгилик: Yagona portalga sohaning quyi tashlotlarini ulash boshlandi\nХабар сарлавҳасидан бошлаб, имловий хатоларни топиб олаверинг, ўзингиз.\n2. Олдинги таклифнинг давоми сифатида. Ягона порталда фойдаланувчи томонидан аниқланган хатоликларни маъмуриятга Ctrl+Enter тугмалари орқали хабар беришнинг осонлаштирилган хизматини жорий этиш керак. Масалан, худди шундай хизмат “ZiyoNet” порталида мавжуд. Шунда анча муаммоларнинг олди олинган бўлар эди.\nZiyoNet порталидаги имловий хатоларни маъмуриятга хабар қилиш хизмати\n3. Ягона порталда онлайн маслаҳат бериш хизматини жорий этиш керак. Мен ушбу мақолани ёзиш чоғида, бошқа давлатлардаги Электрон ҳукуматлар билан танишиб чиқдим ва айтишим мумкинки, Қозоғистон Республикаси Электрон ҳукумат порталида айнан онлайн маълумот бериш хизмати мавжуд экан. Унга кўра Сиз “Онлайн консультант” хизматига мурожаат қилишингиз мумкин.\nХизматнинг қай даражада ишлашини синаб кўриш мақсадида, ўзим ана шундай мурожаатни амалга ошириб кўрдим. Дастлаб менга автожавоб келди, яъни “Сизнинг мурожаатингизни қадрлаймиз, бироз кутиб туринг” деган мазмунда. 1 дақиқадан сўнг, “Узр, бизда ҳамма операторлар банд эди, яна озгина кутинг ёки кейинроқ мурожаат қилинг” деган хабар келди. Кутдим. Орадан 2 дақиқа ўтар-ўтмас, Мадина исмли онлайн консультант мен билан алоқага чиқди.\nEgov.kz порталидаги онлайн консультант хизмати\nУшбу хизматнинг афзаллик томони онлайн консультантларга мурожаат қилиш учун алоҳида рўйхатдан ўтиш талаб қилинмас экан. Шунчаки исм-фамилияни ёзиб қўйса бўлди. Бу мурожаат қилиш жараёнини анча осонлаштиради.\nШунингдек, қўнғироқ қилиш функцияси ҳам бор экан. Бу янада яхши.\nАйтиб ўтишим мумкинки, бундайин онлайн консультант хизмати юртимиз учун ҳам янгилик эмас. “Beeline” алоқа оператори 0611.beeline.uz манзилида айнан мана шундай хизматни кўрсатади.\n“Beeline” онлайн қўллаб-қувватлаш чати\n4. Буни аслида “Муаммолар” қисмига ёзишим керак эди, лекин таклиф сифатида ёзишга қарор қилдим. Хуллас, қилинган мурожаатлар ҳақида фуқароларга юбориладиган SMS-билдиришномаларни давлат органлари, яъни мурожаат йўналтирилган субъектлар учун ҳам йўлга қўйиш керак. Яъни ўша давлат органининг масъул вакилига “Сизга мурожаат келди” деган SMS борсин. Чунки шунақа ҳолатлар бўлмоқда-ки, мурожаат 20-25 кундан кейин кўриб чиқиш учун қабул қилинмоқда. Аслида шуни вақтлироқ қабул қилиб, вақтлироқ жавоб бериш ҳам мумкин.\nБалким бу таклифим амалда мавжуддир, яъни давлат органларига ҳам мурожаатлар ҳақида қандайдир билдиришномалар юборилар. Агар бу нарса амалда мавжуд бўлса, унда ижро интизомини янада такомиллаштириш учун чоралар кўриш керак.\n5. Баъзан мурожаатга давлат органи томонидан жавоб қайтарилган вақтда Ягона порталга бу нарса киритилмай қолмоқда. Яъни, давлат органи аллақачон фуқаронинг мурожаатига жавоб ёзган, бироқ Ягона порталда бу нарса ўз аксини топмаган. Бу борада ўз тажрибамдан аниқ мисол келтираман.\nМен веб-сайтни рўйхатдан ўтказиш бўйича Ўзбекистон матбуот ва ахборот агентлигига 21 октябрь куни мурожаат қилган эдим. Мазкур мурожаатимга 13 ноябрь куни почта орқали жавоб хати олдим. Лекин ҳалигача Ягона порталда мурожаатим ҳолати “Yangi” бўлиб турибди. Ҳаттоки, кўриб чиқиш учун қабул қилинди деган белги ҳам йўқ. Аслида эса жавоб олиб бўлдим.\nИккинчи мисол. Ўзбекистон Республикаси Халқ таълими вазирлигига қилган мурожаатимни олайлик. Мен мурожаатимни 14 ноябрь куни юборгандим. 15 ноябрда эса кўриб чиқиш учун қабул қилинди. 19 ноябрда жавоб хатини олдим. Лекин ҳалигача Ягона порталда мурожаат ҳолати “Qayta ishlash jarayonida” бўлиб турибди.\nМана шу муаммо устида дастурчилар жиддийроқ бош қотиришса бўлар эди. Чунки бу нарса ўз навбатида жавоб берилмаган мурожаатлар статистикасига ҳам таъсир қилади.\nТаклифим: давлат органларининг порталдаги шахсий кабинетида яққол кўриниб турадиган қандайдир билдиришнома (оповещение) чиқиб турса ва уларга жавоб берилмаган мурожаатлар ҳақида алоҳида эслатиб турса. Балким бу нарса ҳам бордир, менинг хабарим йўқ. Бор бўлса, демак яхши ишламаётган экан.\n6. Юқоридаги иккита таклифни умумлаштирувчи таклиф. Лекин буни қанчалик амалга оширишнинг имкони бор ёки йўқ, билмадим. Хуллас, давлат органларининг ҳужжатлар йиғма жилди номенклатурасига янги папка – Ягона портал (my.gov.uz) папкасини таъсис этиш керак. Яъни Ягона порталдан келган фуқароларнинг мурожаатлари ва уларга қайтарилган жавоб хатларининг алоҳида рўйхатга олиш журнали (кириш/чиқиш журнали) юритилиши лозим. Шунда ташкилотга келган барча кириш ҳужжатлари орасида электрон мурожаатлар бошқа шаклдаги мурожаатлар билан қўшилиб, аралашиб кетмайди. Бу эса уларнинг ижросига сезиларли ижобий таъсир қилиши мумкин.\nБундан ташқари, электрон мурожаатларга берилаётган жавоб хатларига қўйиладиган чиқиш рақамлари айнан Ягона порталдаги ID орқали белгиланади ва айнан порталдаги давлат органининг шахсий кабинети орқали рўйхатдан ўтказилади, бу эса юқоридаги каби аллақачон жавоби берилган, лекин жавоб хати Ягона порталга киритилиши “эсидан чиқиб” қолган ҳолатларни буткул йўқолишига олиб келади.\n7. Биламизки, фойдаланувчиларнинг шахсий маълумотларини ўзгартириш бўлимига телефон рақамини киритиш мумкин. Ўша телефон рақами киритилганда ҳеч қандай тасдиқлаш (подтверждения) сўрамайди. Бу ёмон! Чунки бу ерда исталган телефон рақамини кўрсатиш мумкин, ҳаттоки бегонанинг рақамини ҳам. Майли, яхши гумонда бўлиб, кимдир атайин бировнинг рақамини киритади деб ҳисобламаймиз. Лекин адашиб, битта рақамни нотўғри териб юборса ҳам, бу мутлақо ўзга одамнинг тинчини бузилишига олиб келади. Ҳар сафар унга нотаниш SMSлар боради ва энг ёмони у бу хизматни қандай ўчиришни билолмай ҳалак бўлади.\nТаклиф: Шахсий маълумотлар қисмига телефон рақами киритилаётганда телефонга махсус код жўнатиб, ўша кодни киритгандан кейингина телефон рақамини тасдиқлашни йўлга қўйиш керак. Масалан, бу хизмат ID.uz сайтида мавжуд.\n8. Ягона портал хизматлари рўйхатига Ўзбекистон Республикаси Олий Мажлис Сенатининг сенаторларига мурожаат қилиш имкониятини қўшиш керак. Бу хизматда фақатгина, Олий Мажлис Сенатига эмас, балки агарда фуқаро хоҳласа ҳудудлар бўйича аниқ бир муайян сенаторга мурожаат қила олиш имконини бериш керак. Ушбу хизматда ҳудудлар бўйича 100 нафар сенаторлар рўйхати мурожаат қилиш субъектларига киритиб чиқилади. Таклифга қўшимча сифатида айтишим мумкинки, қилинган мурожаат ҳақида ўша сенаторга SMS-билдиришнома борадиган қилиш ҳам мумкин. Бу янада иш сифатини оширишга хизмат қилади.\n9. Биламизки, Ягона портал орқали Ўзбекистон Республикаси Олий Мажлис Қонунчилик палатасига мурожаат қилиш мумкин. Худди шу жойга юқоридаги сенаторлар билан боғлиқ таклифни ҳам илгари сураман. Яъни ҳудудлардаги сайлов округлари орқали сайланган муайян бир аниқ депутатга мурожаат қилиш имкониятини яратиш керак. Масалан, Сурхондарёнинг Узун туманида истиқомат қилувчи фуқаро бирон масала юзасидан Узун туманидаги сайлов округидан сайланган депутатга мурожаат қилиши мумкин бўлсин. Бу мурожаатлар унумдорлигини янада оширади деб ўйлайман. Худди шунга ўхшаш хизмат Қонунчилик палатасининг расмий сайтида (parliament.gov.uz) йўлга қўйилган, фақат бироз бошқача кўринишда.\n10. Ягона портал орқали онлайн хизмат кўрсатишнинг имкони бўлмаган ҳамда ўша хизматдан фойдаланиш учун албатта давлат органларига бевосита бориш шарт бўлган ҳолатлар учун онлайн навбат олиш имкониятини яратиш керак. Масалан, бирон маълумотноманинг қоғоздаги асл нусхасини олиш учун (айтайлик қарздорлиги йўқлиги ҳақида) солиқ органларига бориш керак бўлди. Ягона портал орқали Сиз қайси куни, қайси вақтда боришингизни кўрсатиб, тегишли тартибда рўйхатдан ўтган ҳолда навбат олишингиз ва ўша вақтда олдиндан кўрсатилган инспекторга мурожаат қилиб, юмушингизни ўз вақтида, ортиқча қийинчиликларсиз битиришингиз мумкин бўлсин. Бу фуқаролар учун қўшимча қулайликлар беради ҳамда иш вақтини тўғри тақсимлаш учун шароит яратади. Худди шундай онлайн навбатларни кўплаб давлат органларига, масалан, Ички ишлар вазирлигининг паспорт ёки хорижга чиқиш, келиш бўлимларига, нотариус идораларига, электр, газ масалалари билан шуғулланувчи идораларга ва яна бошқа кўплаб давлат ташкилотларига қўллаш мумкин.\n11. Фойдаланувчилар Ягона портал ҳақида ўз мулоҳазаларини қолдириш жараёнини янада такомиллаштириш ва осонлаштириш керак. Шунингдек, ўзгалар томонидан қолдирилган мулоҳазаларга изоҳ бериш функциясини қўшиш керак. Бу борада яна ўша Қозоғистондаги Ҳукумат портали тажрибасини мисол келтиришим мумкин. Уларда бу хизмат анча яхши қўйилган экан.\nEgov.kz порталидаги фойдаланувчилар фикрлари\n12. Порталнинг 4 ойлик фаолияти таҳлил қилиниб, унда фойдаланувчилар мурожаатларга берилган жавобларга баҳо беришмаётгани эслаб ўтилганди. Сабаби фойдаланувчиларнинг кўпчилиги баҳо бериш кераклигини ва ҳаттоки қаердан баҳо берилишини ҳам билишмайди. Дастурчилар шу муаммони ечиш ҳақида бош қотиришса ёмон бўлмасди. Масалан, фойдаланувчи кабинетига кирганда, билдиришнома катта экранга чиқсин: “Сизнинг мурожаатингизга жавоб беришди, агар жавоб Сизни қониқтирган бўлса, баҳо беринг” деган. Худди шундай функция “Beeline” онлайн қўллаб-қувватлаш чатида мавжуд. Чиқиб кетаётганингизда Сиздан баҳо қўйишни сўрайдиган алоҳида катта ойна очилади.\n“Beeline” онлайн қўллаб-қувватлаш чатидаги баҳо бериш функцияси\nЯхшилаб разм солсам, Ягона портал ҳақида роса кўп гапирибман ўзиям. Нега? Сабаби менга мазкур портал фаолияти роса манзур тушган. Анчадан буён шу ҳақида орзу қилиб юрар эдим. Мана аста-секин, тўлиқ ҳажмда бўлмаса ҳам, ўша орзуларим ушалмоқда. Хонадан чиқмаган ҳолда, интернет орқали турли масалаларда давлат органларига мурожаат қилиш, ишонинг, бу жоннинг роҳати!\nМана шунақа жоннинг роҳатидан унумли фойдаланишга ҳаракат қиляпман. Шахсий тажрибам ҳақида айтадиган бўлсам, Ягона портал орқали илк мурожаатим Ўзбекистон Республикаси Хусусийлаштириш, монополиядан чиқариш ва рақобатни ривожлантириш давлат қўмитасига эди. Мурожаатим мазмуни реклама соҳасида йўл қўйилаётган қонунбузарликлар ҳақида бўлган. Қўмитадан тегишли тартибда жавоб хатини олдим. Ушбу мурожаат ҳақида, қуйидаги манзилдан батафсил ўқишингиз мумкин.\nШундан сўнг, “Ўзкимёсаноат” давлат акциядорлик компаниясига мурожаат қилдим. Ташкилот биноси олдидаги тошлавҳада компания номини нотўғри ёзишгани ва шуни тўғрилаб қўйишлари кераклиги тўғрисида. Ушбу мурожаат ҳақида, қуйидаги манзилдан батафсил ўқишингиз мумкин.\nШунингдек, Оммавий ахборот воситаларини давлат рўйхатидан ўтказиш ҳақида Ўзбекистон матбуот ва ахборот агентлигига ҳамда яна бир имловий хатоликни тўғрилаш ҳақида Ўзбекистон Республикаси Халқ таълими вазирлигига мурожаатлар юбордим. Ҳар иккала мурожаатга ҳам тегишли тартибда жавоблар олдим.\nБарча жавоблар расмий мақомда, тегишли мансабдор шахс томонидан имзоланган ва рўйхатдан ўтказилган. Бундан ташқари, биронта мурожаатга кечикиб жавоб бериш ҳолатлари кузатилмади. Ҳозирча кўнглим тўқ.\nҲали Ягона портал орқали шахсий ёки жамият манфаатларини кўзлаб, турли масалаларда кўплаб мурожаатлар қилиш ниятим бор. Имконият, шароит нима учун яратилади, агар биз ундан унумли фойдаланмасак? Фойдаланиш керак! Шунақа фойдаланиш керакки, давлат органлари электрон мурожаатларга жавоб ёзавериб, айтилган муаммоларни бартараф қилавериб, берилган таклифларни ҳаётга тадбиқ этавериб чарчаб кетишсин! Майли, шунақа бўлсин! Асосийси ёки биз фуқароларга, ёки жамиятимизга шу мурожаатлардан кичкина бўлса-да фойда бўлсин, шуни ўзи катта гап!\nЯгона портал фаолиятига омадлар тилаб қолгувчи,\n12288 marta ko`rilgan


Онага яхшилик қилишнинг 150 усули (15-қисм) - Zamin.uz\n131. Уларни ҳар замон ва ерда молиявий жиҳатдан таъминланг. Сиздан сўрагунларигача қўйиб қўйманг.\n132. Агар онангизнинг эҳтиёжлари тушган нарсани харид қилсангиз ёки керакли бўлган нарсани олиб борсангиз, нарсаларнинг пулини улардан олманг. Балки уни кичик бир совға сифатида беринг.\n133. Агар сиз банк ҳисоблари билан муомала қила олсангиз, онангиз учун банкдан алоҳида ҳисоб очинг ва уларга банкомат билан қандай ишлашни ўргатинг.\n134. Агар онангизга нисбатан қандайдир номақбул ишга қўл урган бўлсангиз, уларга энг азиз одамни орангизда восита қилиб узр сўранг. Шоядки, узрингизни қабул қилиб, хатойингизни кечирсалар.\n135. Агар онангизнинг ёшлари катта бўлса, уларга буни ҳис қилдирадиган сўзлар билан мурожаат қилманг. Бу уларнинг сиқилишларига сабаб бўлади ва қалбларини яралайди. Бундан ҳазир бўлинг.\n136. Агар турмушда отангиз билан бўлган муомалаларида хато қилаётганларини кўрсангиз, буни уларга тўғридан-тўғри айтманг. Уларнинг ғурурларига жароҳат етмайдиган қилиб етказинг.\n137. Доимо онангизнинг розликларига элтадиган янги воситалар ҳақида фикр юритинг. Атрофингизда оналарига яхшилик қиладиганлар ҳақида тааммул қилинг. Уларнинг фикрларини олиб, онангиз билан бўлган ҳаётингизга татбиқ қилинг.\n138. Ҳеч қачон онангизга яхшилик қилишда бир чегарада туриб қолманг. Балки улар учун барча ишни қилинг. Бу сизнинг зиммангиздаги уларнинг энг кичик ҳақларидан саналади. Доимо уларга яна ҳам мукаммал, яна ҳам кўпроқ яхшилик қилиш йўлларини изланг.\n139. Онангизнинг қайси ишлари, фикрлари, қарашлари бўлмасин, уни зоҳирингизда ҳам ботинингизда ҳам арзимас санаманг. Балки улардан баъзи бирларини амалга оширинг, баъзи бирларини яхши муомала қилиб тушунтиринг.\n140. Онангизнинг сўзларини бўлманг, гапираётганларида ўз ишингиз билан шуғулланманг ёхуд улар билан гаплашаётганда бошқа кишини эшитманг. Онангизни жон қулоғингиз билан тингланг.\nЯнгиликлар » Ҳаёт тарзи » Онага яхшилик қилишнинг 150 усули (15-қисм)


«МЮ» 30 йиллик мухлисига меҳмонда ўтадиган учрашувларига боришни тақиқлаб қўйди\n07:43 / 07.10.2016\n“Манчестер Юнайтед” ашаддий мухлисларидан бирига АПЛ доирасида ўтадиган меҳмон ўйинларига бориш тақиқлаб қўйди. Грэм Кларк исмли ушбу фанат “қизил иблис”ларнинг меҳмонда ўтказадиган ўйинлари учун 30 йил давомида абонемент сотиб олган. АПЛнинг 3-тур “Халл Сити” (1:0) билан бўлган ўйин олдидан у ўзини ёмон ҳис қилган ва ўйинга бормаган.\nDaily Mail’нинг хабарига кўра, “МЮ”нинг ишқибозлар билан ишлаш хизмати унга бир йил давомида жамоанинг меҳмонда ўтадиган учрашувларига боришни тақиқлади. Кларк бу ишни апелляцияга берди, аммо уни рад этишди. Жамоа бу ҳолатни шундай изоҳлади: ҳар бир чиптанинг ўз ўрни бор, уларни битта қолдирмай, албатта, сотиш зарур.\nМазкур хизмат вакили Сэм Келлехернинг тушунтиришича, ишқибоз ўз чиптасини олмаслиги ва бунинг эвазига компенсация олиши мумкин эди. Аммо у бундай қилмаган.


07:45 15 Август 2020\n12:39 01.12.2019 (Янгиланган 12:43 01.12.2019) Ҳавола олиш\n2019 йилнинг октябрь ойи охирида халқаро банк гуруҳларининг эстон филиаллари “Россия сегодня” ХААдан Sputnik Эстония ходимларига келиб тушаётган маош ўтказмаларини музлатиб қўйишди. Шунингдек, офис ижараси учун солиқ тўловлари ва ижара тўловлари музлатиб қўйилган.\nТОШКЕНТ, 1 дек - Sputnik. Эстония ҳукумати “Россия сегодня” ХААни мамлакатдан сиқиб чиқаришга қасддан уринмоқда. Агентлик ходимларининг аксарияти республика фуқаролари бўлишга қарамасдан турли чоралар кўрмоқда.\nАгентлик матбуот хизмати журналистларга тўғридан-тўғри босим ўтказишдан ташқари медиагуруҳнинг молия ишларига халақит қилиш ҳолатлари кўпайганини маълум қилди.\n“2019 йилнинг октябрь ойи охирида халқаро банк гуруҳларининг эстон филиаллари “Россия сегодня” ХААнинг Sputnik Эстония ходимларига маош ўтказмалари, офис ижараси учун солиқ тўловлари ва ижара тўловларини музлатиб қўйишди. Агентлик мурожжат этган Эстониянинг бошқа банклари ҳам ушбу операцияларни ўтказишдан бош тортди. Буларнинг ҳаммаси пул ўтказмалар Sputnik᾽нинг Эстониядаги қарийб тўрт йиллик фаолияти давомида маҳаллий банкларда савол туғдирмаган вақтда рўй бермоқда”, - дейилади хабарда.\nТаъкидланишича, банк тузилмаларига ва Sputnik᾽нинг Эстониядаги контрагентларига босим Эстония Республикаси полиция департаменти ва чегара хизматининг давлат “Пул ювиш тўғрисидаги маълумотлар бюроси” (RAB) томонидан ўтказилмоқда.\n“Ҳозирда “Россия сегодня” ХААнинг барча транзакциялари Эстониядаги контагентларига (ходимларга маош, солиқ назорати, ижарага берувчи) маҳаллий банкларнинг ҳисобларида блокланиб, музлатиб қўйилмоқда – контрагентларнинг ҳисоб рақамига ўтказилмаяпти ва “Россия сегодня” ХААга қайтиб келмаяпти. Sputnik᾽нинг Таллиндаги офис ижарага берувчиси таҳририят раҳбарини ижара шартномаси бир томонлама бекор қилиниши ҳақида хабардор қилган”, - дейилади хабарда.\nҲозирги кунда Эстония ҳудудида Sputnik ахборот агентлиги ва радиоси офиси жойлашган ягона Болтиқбўйи республикаси саналади. Агентликда 35 нафар ходим ишлайди, шулардан 33 нафари Эстония фуқаролари. Улар белгиланган тартибда “Россия сегодня” ХАА билан меҳнат шартномасини тузилган. Агентликнинг ҳар ойлик Эстония бюджетига солиқ тўлови қарийб 30 минг еврони ташкил этади.


Коронавирус ҳолатлари 18 мингдан ошди – Газета.uz\nLotinchada 22 июл 2020, 10:04 Коронавирус\n22 июль соат 10:00 ҳолатига кўра, Ўзбекистонда коронавирус инфекцияси қайд этилганлар сони 18171 нафарни ташкил этмоқда, дея хабар берди Соғлиқни сақлаш вазирлиги.\nУнга кўра, янги касалланиш ҳолатларининг 131 нафари Тошкент шаҳрида тана ҳарорати кўтарилганлиги туфайли профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида, 61 нафар Андижон вилоятида, 50 нафари Сурхондарё вилоятида, 19 нафари Қашқадарё вилоятида, 16 нафари Наманган вилоятида ҳамда 13 нафари Хоразм вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nҲозирда мамлакат бўйлаб коронавирус инфекциясидан 8554 киши даволанмоқда. Улардан 101 нафари оғир, 32 нафари ўта оғир аҳволда, дея баҳоланмоқда.\nАйни пайтда мамлакатда 9521 нафар коронавирус инфекциясига чалинган фуқаролар соғайган.\nБундан ташқари, 21 июль куни COVID-19 асоратларидан вафот этган беморлар сони 97 нафарга етди.\nНавбатдаги бемор ўлими Қорақалпоғистоннинг Нукус шаҳрида яшаган 42 ёшли Б.Д.да (эркак) бўлиб, у ўткир нафас ва юрак қон-томир етишмовчилигидан вафот этгани маълум қилинади.\nҚайд этилишича, беморда 3 июль куни «COVID-19» инфекцияси тасдиқланган ва Қорақалпоғистон юқумли касалликлар шифохонасига ётқизилган.\n«Унга „COVID-19“ инфекцияси ўта оғир кечиши, икки томонлама пневмония ташхиси қўйилган. Хасталик ўткир нафас етишмовчилиги, ўткир респиратор дистресс синдроми, ўткир юрак қон-томир етишмовчилиги, полиорган етишмовчилиги, семизлик 2-даражаси асоратлари билан кечган», — дейилади хабарда.


Тўрақўрғонда Хитойнинг “Фотон” маркали автомобиллари ишлаб чиқарилади - EFFECT.UZ\nТўрақўрғон туманида барпо этиладиган мазкур корхонада Туркиянинг “Manas Savunma A.Ş” компанияси томонидан киритиладиган хорижий инвестиция билан Хитойнинг “Фотон” маркали автомобиллари ишлаб чиқарилади.\nЛойиҳа ишлари якунланган ҳамда яқин кунларда тамал тоши қўйиладиган завод “Манас авто-саноат” МЧЖ ҚК томонидан “Наманган” ЭИЗ ҳудудида 7 гектар майдондан жой олади.\nУмумий қиймати 10 миллион АҚШ доллари бўлган ушбу лойиҳа наманганлик тадбиркор Воҳид Ҳамидовнинг 2 миллион АҚШ доллари қийматидаги сармояси ҳамда “Manas Savunma A.Ş” компаниясининг 8 миллион долларлик тўғридан тўғри хорижий инвестицияси билан рўёбга чиқарилмоқда. Мустақилликнинг 30 йиллиги байрами арафасида ишга тушиши режалаштирилган заводда 150 дан зиёд янги иш ўрни яратиш кўзда тутилган.\nРежага мувофиқ, бу ерда йиллик 3000 дона 1 тоннадан 2,5 тоннагача юк кўтариш қувватига эга бўлган кичик юк автомобиллари ҳамда 14-21 ўринли микроавтобуслар ишлаб чиқарилади. Кейинги босқичда “Manas Savunma A.Ş” томонидан лойиҳаси ишлаб чиқиладиган ҳарбий техникалар тайёрлаш ҳам кўзда тутилган. Корхона маҳсулотлари ички бозор билан бирга МДҲ давлатлари ҳамда Афғонистонга ҳам эскспортга йўналтирилади.\nЖиззахда икки турдаги машиналар ишлаб чиқарилиши кутилмоқда


Шмельцер "Боруссия" Дортмунд сафида 350-ўйинини ўтказди\n15 сентябрь, 2018, 08:57\nДортмунднинг "Боруссия" клуби ҳимоячиси Марсель Шмельцер кеча Бундеслиганинг 3-туридан ўрин олган "Айнтрахт"га (3:1) қарши баҳсда майдонга тушди.\nOpta нашри тарқатган хабарга кўра ушбу ўйин 30 ёшли футболчи учун дортмундликлар сафидаги юбилей 350-ўйин бўлди. Таъкидлаш лозимки, Шмельцер “Боруссия” сафида ушбу кўрсатгични қайд эта олган 9-футболчи бўлиб тарихга кирди.\nМаълумот учун, Шмельцер асли “Боруссия” Дортмунд тарбияланувчиси ҳисобланади. У ушбу жамоа сафида 2008 йилдан буён тўп суриб келмоқда. Ўтган давр мобайнида у ўз ҳисобига 6та гол ҳамда 33та голли узатма ёздириб қўйишга эришган.


Ўзбекистон Халқаро хусусий ҳуқуқ бўйича Гаага конференцияси (ХХҲГК)га қўшилди. Бу бизга нима беради?\nАйни кунларда адлия вазири Русланбек Давлетов бошчилигидаги Ўзбекистон делегацияси Нидерландиянинг Гаага шаҳрида расмий ташриф билан бўлиб турибди. Ташрифдан мақсад Ўзбекистон Республикасининг Халқаро хусусий ҳуқуқ бўйича Гаага конференцияси (ХХҲГК)га аъзо бўлиши жараёнининг якунланиши ва ташкилотга тўлақонли расмий аъзо бўлишдан иборат.\n4 март куни Ўзбекистон ушбу ташкилотга расман аъзо бўлди.\nХўш, бу ташкилотга Ўзбекистон нима учун аъзо бўлди ва бу аъзолик халқимизга нима беради?\nГлобализация асрида кўпгина ҳуқуқий масалалар миллий чегаралардан чиқиб кетмоқда. Яъни турли мамлакатлар қонунчилигидаги турлича жиҳатлар ўрни келса бир инсон тақдирида кесишиб, айрим ўринларда зиддиятга киришмоқда ёки шунчаки ноқулайликлар туғдирмоқда. Масалан, бир давлатда берилган ҳужжатни бошқа бир давлатда тан олинишини таъминлаш, маълум мамлакатда туғилган гўдакни бошқа юртга фарзанд қилиб олиб кетиш ёки фуқаро фарзандини она ватанида эмас, мусофирчиликда дунёга келтириши ҳолатлари кўплаб учраяпти. Бунда ҳуқуқий масалаларнинг ортиқча зиддиятлар ва бюрократиясиз ҳал этилиши ҳам инсонларга, ҳам давлатларга фойдалидир. Шу сабабли жаҳоннинг кўплаб мамлакатлари ўзаро келишиб, турли халқаро-ҳуқуқий ҳужжатлар ва халқаро ташкилотлар фаолияти орқали ҳамкорлик қиладилар ҳамда ўзаро ҳуқуқий мувофиқлаштирув ҳаракатларини амалга оширадилар. ХХҲГК айнан шундай ташкилотлар жумласидандир.\nболаларни халқаро ҳимоя қилиш, оилавий ва мулкий муносабатлар;\nхалқаро ҳуқуқий ҳамкорлик ва низоларни бартараф этиш;\nхалқаро тижорат ва молиявий ҳуқуқ.\nҚолаверса, Ўзбекистон учун Гаага конвенцялари янгилик эмас, шу кунгача биз улардан учтасига аъзо бўлганмиз. Хусусан, Фуқаролик жараёни масалалари бўйича конвенция (1954), Чет эл расмий ҳужжатларини легаллаштириш талабини бекор қилувчи конвенция (1961), Халқаро болаларни ўғирлашнинг фуқаролик жиҳатлари бўйича конвенция (1980).


Кикбоксинг бўйича "UZBEKISTAN OPEN" турнирига мингдан ортиқ спортчи келади - 15.06.2021, Sputnik Ўзбекистон\nТошкентда бугун бошланаётган кикбоксинг бўйича нуфузли мусобақага дунёнинг 14 мамлакатидан 1100 нафар ҳаваскор ва профессионал жангчилар иштирок этади. 15.06.2021, Sputnik Ўзбекистон\nТОШКЕНТ, 15 июн - Sputnik. Ўзбекистонда 15-21 июнь кунлари бўлиб ўтадиган Кикбоксинг бўйича "UZBEKISTAN OPEN" халқаро турнирида 14 мамлакатдан мингдан ортиқ спортчи келади. Бу ҳақида Ўзбекистон Кикбоксинг ассоциацияси президенти Ойбек Нарметов хабар қилди. Матбуот анжуманида, шунингдек Умумжаҳон Кикбоксинг федерацияси (WAKO) вице-президенти, Туркия Кикбоксинг федерацияси президенти Салим Кайичи ҳам иштирок этди. Унинг сўзларига кўра, Ўзбекистонда Кикбоксинг мусобақасини чиройли ўтказиш учун барча шароитлар яратилган. Меҳмон бунинг учун Ўзбекистон президенти ва Кикбоксинг ассоциацияси раҳбариятига миннатдорлик билдирди. Маълумот учун, кикбоксинг спорт тури 1960 йилларда пайдо бўлган. Унинг асосида тайбокс, америка бокси ва яна бошқа спорт турлари бўлиб, ҳозирги кунда кикбоксинг 7-та асосий йўналиши бор. Улар зарбалар тури, ва енгил оғирлиги билан фарқ қилади. Бугунги кунда кикбоксинг Олимпия спорт турига киритилмаган. Матбуот анжуманида ушбу спорт тури бўйича WAKO бош ҳаками мақомида иштирок этган Юрий Лактиков, Токио Олимпидаси жараёнида кикбоксинг Олимпия спорт турлари қаторига қўшилишига ишонч билдирди. Удан ташқари Лактиков Ўзбекистонда кикбоксингни ривожлантириш учун яратилаётган шароитларни жуда яхши деб баҳолади. Шунингдек бош ҳакам, "UZBEKISTAN OPEN" халқаро турнирида ҳаваскор ва профессионал жангчилар беллашувига имкон яратиш - бу ташкилотчиларнинг катта ютуғи деб атади ва келажакда бошқалар ҳам улардан ўрнак олишига ишонч билдирди. "UZBEKISTAN OPEN" турнирида 10 - 40 ёшли спортчилар орасида кикбоксингнинг 5-йўналиши бўйича мусобақалар ўтказилади. Шунингдек, Ўзбекистонда илк бор профессионал жангчилар орасида жанг бўлиб ўтади. Унда ўзбекистонлик ва украиналик спортчи профессионал йўналишда қитъалараро камар учун беллашади.\n13:23 15.06.2021 (янгиланди: 13:36 15.06.2021)\n© Sputnik / Юрий СомовКикбоксинг\nТошкентда бугун бошланаётган кикбоксинг бўйича нуфузли мусобақага дунёнинг 14 мамлакатидан 1100 нафар ҳаваскор ва профессионал жангчилар иштирок этади.\nТОШКЕНТ, 15 июн - Sputnik. Ўзбекистонда 15-21 июнь кунлари бўлиб ўтадиган Кикбоксинг бўйича "UZBEKISTAN OPEN" халқаро турнирида 14 мамлакатдан мингдан ортиқ спортчи келади. Бу ҳақида Ўзбекистон Кикбоксинг ассоциацияси президенти Ойбек Нарметов хабар қилди.\n"Тошкент шаҳри мезбонлик қиладиган мусобақага 14 мамлакатдан 1,100га яқин спортчи иштирок этади. Пандемия туфайли 10га яқин мамлакат спортчилари қатнашиш истагида бўлса-да, кела олишмади. Шунга қарамай, мусобақани юқори савияда ўтказамиз, деб ўйлайман", - деди Нарметов.\nМатбуот анжуманида, шунингдек Умумжаҳон Кикбоксинг федерацияси (WAKO) вице-президенти, Туркия Кикбоксинг федерацияси президенти Салим Кайичи ҳам иштирок этди. Унинг сўзларига кўра, Ўзбекистонда Кикбоксинг мусобақасини чиройли ўтказиш учун барча шароитлар яратилган. Меҳмон бунинг учун Ўзбекистон президенти ва Кикбоксинг ассоциацияси раҳбариятига миннатдорлик билдирди.\nМаълумот учун, кикбоксинг спорт тури 1960 йилларда пайдо бўлган. Унинг асосида тайбокс, америка бокси ва яна бошқа спорт турлари бўлиб, ҳозирги кунда кикбоксинг 7-та асосий йўналиши бор. Улар зарбалар тури, ва енгил оғирлиги билан фарқ қилади. Бугунги кунда кикбоксинг Олимпия спорт турига киритилмаган.\nМатбуот анжуманида ушбу спорт тури бўйича WAKO бош ҳаками мақомида иштирок этган Юрий Лактиков, Токио Олимпидаси жараёнида кикбоксинг Олимпия спорт турлари қаторига қўшилишига ишонч билдирди.\nУдан ташқари Лактиков Ўзбекистонда кикбоксингни ривожлантириш учун яратилаётган шароитларни жуда яхши деб баҳолади. Шунингдек бош ҳакам, "UZBEKISTAN OPEN" халқаро турнирида ҳаваскор ва профессионал жангчилар беллашувига имкон яратиш - бу ташкилотчиларнинг катта ютуғи деб атади ва келажакда бошқалар ҳам улардан ўрнак олишига ишонч билдирди.\n"UZBEKISTAN OPEN" турнирида 10 - 40 ёшли спортчилар орасида кикбоксингнинг 5-йўналиши бўйича мусобақалар ўтказилади. Шунингдек, Ўзбекистонда илк бор профессионал жангчилар орасида жанг бўлиб ўтади. Унда ўзбекистонлик ва украиналик спортчи профессионал йўналишда қитъалараро камар учун беллашади.


Швейцария-Польша. Плей-оффнинг биринчи ўйини: Чака-Левандовски баҳси\n17:36 / 25.06.2016\nБугун Европа чемпионатида плей-офф ўйинлари бошланади. Илк ўйинда Швейцария ҳамда Польша терма жамоалари ўзаро баҳслашишади. Ўйин "Жоффруа-Гишар" стадионида Тошкент вақти билан 18:00да бошланади. Уни англиялик Марк Клаттенбург бошқариб боради.\nШвейцария А гуруҳида мезбонлар Франция терма жамоасидан кейин иккинчи ўринни эгаллади. Жамоа гуруҳда иккита дуранг ва бир ғалабага эришди. Польша эса C гуруҳида Германиядан кейинги иккинчи ўринни эгаллади. Левандовски жамоаси гуруҳда иккита ўйинда ғалаба қозонди ва бир марта дуранг қайд этди.\nШвейцария ҳамда Польша терма жамоалари ўйинини кўриш имконингиз бўлмаса, бизнинг сайтимизда олиб бориладиган онлайн трансляцияни кузатиб боринг.\nTRIBUNA.UZ Швейцария – Польша ўйинидан онлайн трансляция


Эквадор футбол федерациясининг собиқ раҳбари коррупция иши бўйича 10 йилга қамалди\n12:30 / 19.11.2016\nЭквадор футбол федерациясининг собиқ раҳбари Луис Чирибога ФИФАдаги коррупция иши бўйича айбдор деб топилиб, 10 йилга озодликдан маҳрум қилинди. Бу ҳақда Эквадор прокуратураси баёнотига иқтибос келтирган ҳолда "Франс Пресс" ахборот агентлиги хабар бермоқда.\nЧирибога Эквадор футбол федерациясида пул ювишда айбдор деб топилган. Маълум қилинишича, у 1998 йилдан 2016 йилгача "ўзининг лавозимидан фойдаланиб, федерацияга келаётган пулларни яширган".\nШунингдек, федерациянинг ғазначиси Уго Мора ҳам 10 йиллик қамоқ жазосига маҳкум қилинган. Федерациянинг собиқ ҳисобчиси Перо Верага жиноятда иштирок этгани учун 3 йилу 4 ойлик қамоқ жазоси тайинланган.\n2015 йил январда Чирибога ўз лавозимига 4-муддатга қайта сайланганди. Ўтган йил декабрида мамлакат ҳукумати ФИФАдаги ноқонуний фирибгарликларга алоқадорлиги сабабли уни ҳибсга олишга ордер берган. Шундан кейин Чирибога Эквадор полициясига кўнгилли равишда таслим бўлган. 2016 йил март ойида Чирибога ўз лавозимини тарк этган.\nЭквадор футбол федерацияси Луис Чирибога ФИФАдаги коррупция


Смартфонларнинг пандемия давридаги хавфи маълум бўлди | Qalampir.uz\nСмартфонларнинг пандемия давридаги хавфи маълум бўлди\nСаломатлик\t26 Апрель 10:24 6094\nКоронавирус пандемияси вақтида смартфонни ишлатиш жисмоний ва психик саломатликка хавфли ҳисобланади. Бу ҳақда Плеханов номидаги сунъий интеллект, нейротехнология ва бизнес-аналитика лабораторияси раҳбарининг ўринбосари Тимур Садиков маълум қилди.\nУнинг сўзларига кўра, смартфон инфекция учун ҳақиқий кўпайиш жойига айланади.\n“Доим инсонлар қўлида бўлиши билан смартфон бактерия ва инфекциялар учун юқумли муҳитни шакллантиради. Шу билан бирга у доимий равишда юз ва қулоққа тегади”, дея таъкидлади у.\nМутахассиснинг таъкидлашича, юқумли касалликнинг юқори тарқалиш шароитида смартфонларни мунтазам дезинфекция қилиб туриш керак. Буни экран қопламасини бузмайдиган изопропил спиртли салфеткалар билан қилиш мумкин.\nСмартфон, планшет ва компютерларни назоратсиз ишлатишдан келиб чиқадиган зарар ҳам соғлиқ учун бирдек муҳим. Бунда аввало кўриш қобилияти ва умуртқа зарар кўради.\n29 Май 17:40 67908\n28 Май 21:12 52119\n29 Май 09:48 47464\n29 Май 21:45 44674


Материалы за Май 2017 года » Страница 5 » Past Darg'om haqiqati\nМуаллиф: Admin дан 11-05-2017, 14:28, кўрилди: 195\nўқувчига безак эмасми?\nҚўшни мактабга бир танишимни излаб боришимга тўғри келди. Ҳовлининг четроғида гурунглашиб турган ўн чоғли қизга кўзим тушди. Қизлар тор жинси шим, ўта ялтироқ кофталар кийиб олишган эди. Улардан бирининг қўлида энг сўнгги русумдаги қўл телефони.\nМуаллиф: Admin дан 11-05-2017, 14:27, кўрилди: 184\nЎзбекистон халқ шоири, самимий туйғулар куйчиси Муҳаммад Юсуф таваллуди муносабати билан "Буюк шоир ёди", деб номланган маънавий-маърифий тадбирда мактабимизнинг 8-синф ўқувчилари шоирнинг серқирра ижоди ва ҳаёт йўли ҳақида гапириб, она, ватан мавзуларидаги бетакрор шеърларидан намуналар ўқишди.\nМуаллиф: Admin дан 11-05-2017, 14:27, кўрилди: 211\nҲар сафар таксига ўтирганимда, юрагимни хавотир чўлғайди. Нега дейсизми? Айниқса, "Дамас" русумли автомашинанинг орқа ўриндиғига ўтириб қолсам, бошим лат ейишидан чўчийман.\nМуаллиф: Admin дан 11-05-2017, 14:25, кўрилди: 178\nПаст Дарғом педагогика ва спорт коллежида вилоят ўрта махсус, касб-ҳунар таълими тасарруфидаги коллеж ва академик лицейлар хотин-қизлар қўмитаси бошланғич ташкилоти раисларининг йиғилиши бўлиб ўтди.\nМуаллиф: Admin дан 11-05-2017, 14:24, кўрилди: 212\nТуман ҳокимлиги, "Камолот" ЁИҲ туман кенгаши, прокуратура ҳамда ИИБ ҳамкорлигида тумандаги касб-ҳунар коллежлари ўқувчилари ўртасида бир қатор кўрик-танловлар ўтказилмоқда. Жумладан, "Сиз қонунни биласизми?" деб номланган билимдонлар баҳси ҳам зукко ёшлар қобилиятлари синови бўлди.\nМуаллиф: Admin дан 11-05-2017, 14:23, кўрилди: 198\nқонунбузарга қалқон эмас\nМарт ойи туманда 12 нафар хўжалик юритувчи субъектлар энг кам иш хақининг 30 баробари миқдорида молиявий ҳамда энг кам иш хақининг 24 баробари миқдорида маъмурий жаримага тортилди.\nОммавий ахборот воситаларида тадбиркорлик субъектларига яратилаётган имтиёзлар ва уларнинг фаолият юритишида юзага келаётган тўсиқларни қонун доирасида бартараф қилиш бўйича ахборотлар бериб борилаяпти.\nМуаллиф: Admin дан 11-05-2017, 14:22, кўрилди: 182\nдея шивирлашади болалар\nМактабгача таълим муассасаларининг фаолият самарадорлигини ошириш ва моддий-техника баъзасини мустаҳкамлашга йўналтирилган қатор тизимли ишлар амалга оширилмоқда.\nЗеро, мазкур соҳа узлуксиз таълим тизимининг илк бўҚини ҳисобланади. Шунинг учун ҳам юртимизда баркамол авлод таълим-тарбиясининг бу соҳасига алоҳида эътибор қаратилаётир. Президентимизнинг "2017-2021 йилларда мактабгача таълим тизимини янада такомиллаштириш чора-тадбирлари тўғрисида"ги қарори бу борадаги ишларнинг мантиқий давоми сифатида муҳим аҳамият касб этади.\nПАСТ ДАРҲОМГА Ш.РАШИДОВНИНГ ТАШРИФИ\nМуаллиф: Admin дан 11-05-2017, 14:19, кўрилди: 88\n1985-1990 йилларда пахта яккаҳокимлиги ҳукм сурган вақтлар эди. Мамлакатимиз пахта етиштириб берадиган аграр республика бўлиб, барча куч ва имкониятлар пахтадан мўл ҳосил олишга қаратилган. Ўша пайтда Ўзбекистонга олти миллион тонна пахта топшириш режаси белгиланган.\nНАСИҲАТДАН НАФС УСТУН КЕЛДИ\nМуаллиф: Admin дан 11-05-2017, 14:18, кўрилди: 92\n- Менда "жин" ускунаси бор. Уйингиздан бир хонани ижарага бериб турсангиз, пахтадан чигитини ажратиб сотамиз. Ҳам тола, ҳам чигитдан анчагина даромад қилиш мумкин. Харажатини бераман, - деб таклиф киритган хончарбоғлик Хайрулла Зокировнинг гапларини тинглаган қаршиободлик Мамаюсуф Маҳаммадиев жон-жон деб рози бўлди.


Технология\t14:47 | 15.2.22\nStories’ни неча киши баҳолагани тўғрисидаги маълумотни статистикадан кўриш мумкин.\nInstagram янги — Private Story Likes функциясини ишга туширмоқда. Stories интерфейсида Like белгиси пайдо бўлади, бу фойдаланувчиларга Direct’га хабар юбормасдан постни баҳолаш имконини беради. Бу ҳақда The Verge ижтимоий тармоқ раҳбари Адам Моссери’га таяниб ёзмоқда.\nStories’га муносабат билдириш функцияси аввал ҳам мавжуд эди. Аммо барча реакциялар, ҳатто эможи ҳам, фойдаланувчига хабарнома шаклида келарди. Private Story Likes функцияси ушбу ноқулайликни бартараф этиш имконини беради.\nStories’ни неча киши баҳолагани тўғрисидаги маълумотни статистикадан кўриш мумкин. Ушбу ахборот эса фақат фойдаланувчининг ўзигагина кўринади.\nАввалроқ Facebook ва Instagram’да машҳур брендлар остидаги сохта буюмлар савдоси кескин ошгани хабар қилинганди.


Autodato портали Kia’нинг янги йўлтанламаси илк тасвирларини эълон қилди. Stonic модели дизайн бўйича Корея маркасининг биронта бошқа моделига ўхшамаган.\nАфтидан янги йўлтанламас Hyundai’нинг янги кроссовери - Kona негизида ишлаб чиқилган. Уларнинг ўлчамлари ҳам жуда ўхшаш. Kona’да бу 4165 миллиметр узунлик, 1800 миллиметр кенглик ва 1550 миллиметр баландлик (ғилдирак базаси 2600 миллиметрга тенг).\nЙўлтанламас ташқи қиёфаси радиатор панжарасининг ноодатий шакли ва “рангли” том билан ажралиб туради.\nStonic салон дизайни бўйича ҳам Hyundai’га ўхшамайди. Kia’да олдинги панель умуман бошқа ва мультимедиали тизим дисплейи ўзгача тарзда безалган.\nЙўлтанламас мотори Hyundai Kona’га ўхшаб кетади. Бозорга қараб у икки литрли бензинли, «турбо тўртлик», литрли «учталик», шунингдек, ҳажми 1,6 литр бўлган дизелли қурилма билан таклиф этилади. Мотолардан баъзилари тўла узатма билан ҳам уйғунлашиши мумкин.\nКутилишича, Kia Stonic виртуал премьераси 20 июнь куни бўлиб ўтади. Кенг оммага эса йўлтанламас Франкфуртда сентябрь ойида бўлиб ўтадиган автошоуда намойиш этилади.\nйўлтанламас Kia Stonic


Ҳабиб Абдуназар (1968) | www.ziyouz.uz\nБош саҳифа Ўзбек насри онлайн антологияси Ҳабиб Абдуназар (1968)\nРубрика: Ҳабиб Абдуназар (1968)\nҲабиб Абдуназар (Абдиев) 1968 йил 6 декабрида Сурхондарё вилоятининг Музробод туманида туғилган. ТошДУнинг журналистика факультетини тамомлаган (1993). «Манзара» (1995), «Анжир гули» (1999), «Гулларни қўмсаган оғоч» (2007) каби шеърий тўпламлари нашр этилган.\nТўрт йиллик талабаликдан кейин биринчи бор баҳорни соғиниб келишим. Қишлоғим ҳам ичимга кириб қолгандек; у билан қўшилиб нафас оламан, томирларимга яшил қон югуради. Тепалик оша даштга ёйилиб кетган бостирма уйларга қарайман. Мана бу ўнгирларда, мана бу дўнгликларда чопиб юрган болалигим давоми…\nҲабиб Абдуназар. Бошпана (ҳикоя)\n– Ҳувв Гулбаҳор! Қаерларда юрибсан, болам? Гулбаҳор чопқиллаб келади ва момонинг узун гулчин этакларидан ушлаб, эркаланади ва бўйнидаги шудринг доналаридек оппоқ шода-шода мунчоқларини лабларига босиб, момонинг қулоқларига шипшийди: – Момо, қаранг, деворга нима чиздим! Момо деворга ҳозиргина чизилган оппоқ ажи-бужи давоми…


Уйда одатдагидан кўра кўпроқ чангюткичда тозалаш керак бўлган 8 та жой - Daryo\n13:56, 01.12.2021 12674\nАксарият уй бекалари уйдаги пол ва гиламларни мунтазам равишда чангюткич ёрдамида тозалайди, лекин деярли пардалар ёки юмшоқ мебелларга эътибор қаратмайди. Айни пайтда, вақт ўтиши билан у ерда бошқа жойларга қараганда кўпроқ чанг тўпланади. Қуйида уйдаги қайси жойларни мунтазам равишда чангюткичда тозалаш кераклигини маълум қиламиз.\nЭҳтимол, тортмаларни чангюткич билан тозалаш кераклиги кўпчиликнинг хаёлига ҳам келмас. Бироқ улар одатдагидек тозалашга муҳтож, вақт ўтиши билан улар чанг билан тўлади. Чанг кийимларга жойлашади, тортмалар эскиради ва у ердан ёқимсиз ҳид кела бошлайди.\nПардалар ҳар қандай мавсумда чанг тўплайди. Агар доимо дераза очиқ бўлса, хонада чанг айланиб, нафас олиш касалликларини келтириб чиқаради. Шундай қилиб, ҳар сафар тозалашда чангюткичнинг махсус юмшоқ чўткаси ёрдамида пардалар устини тозалаш керак.\nЭҳтимол, ётоқхонани мунтазам равишда ўзгартириш ва тоза сақлаш мумкин. Лекин матрасни ҳам доимий равишда чангюткичда тозалаш кераклигини кўпчилик билмайди. Тозалашни икки-уч ойда бир маротаба амалга ошириш тавсия этилади.\nМебель остида чанг ва кир тўпланганда, чангга аллергияси бўлган одамларда реакция пайдо бўлиши мумкин. Каравот ва диванлар тагини мунтазам равишда чангюткичда тозалашга ҳаракат қилиш керак, агар оддий чангюткич билан уларнинг тагини тозалаш қийин бўлса, робот чангюткичдан фойдаланиш мумкин.\nСупургиларни ҳам вақти-вақти билан тозалаб туриш керак, чунки чангюткичдан фарқли ўлароқ, унинг чанглари ўзида тўпланади.\nДиванларни ҳафтада бир марта чангюткичда тозалаш керак. Чунки уларда ҳам худди гиламларда бўлгани каби уй ҳайвонларининг юнглари, микроблар, соч толалари тўпланади. Улар балки кўзга яққол ташланмаслиги мумкин, аммо улар мавжуд. Шунинг учун, агар уйда уй ҳайвонлари бўлса, аввал ҳўл резина қўлқопларда, сўнгра чангюткич билан тозалаш тавсия этилади\nТозалаш пайтида дераза токчаларини артишдан ташқари, бурчакларини чангдан тозалаш лозим.\nДеярли ҳар доим офис жиҳозларини ўз вақтида тозалаш қанчалик муҳимлиги унутилади. Тиқилиб қолган чанг қурилманинг ишлашига халақит беради. Клавиатурани шунчаки артиб қўйишнинг ўзи кифоя эмас, махсус восита ўрнатиб, клавиатурани ҳам алоҳида чангюткичда тозалаш керак.\nЙўқолган зиракни топиш, синган сополдан мозаика ва кераксиз буюмларга иккинчи ҳаёт бағишлайдиган бошқа ажойиб лайфхаклар (фото)\n21:11 Бугун 543\n20:56 Бугун 2278\n20:39 Бугун 4376\n20:24 Бугун 5904


Россиялик астролог АҚШдаги сайловларда Хиллари Клинтон ғалабасини башорат қилди: Аммо у узоқ вақт президент сифатида фаолият юритмайди | Бир пиёла чой\n← “Фан” нашриётида чоп этилган китобда пешобни мунтазам ичиш тавсия этилди\nЗам-зам суви музлатилди… япониялик олимлар ҳайратда! →\nРоссиялик астролог АҚШдаги сайловларда Хиллари Клинтон ғалабасини башорат қилди: Аммо у узоқ вақт президент сифатида фаолият юритмайди\nРоссиялик машҳур астролог Светлана Драган “Sputnik Беларусь” радиоси мухбирига берган интервьюсида Америкадаги президентлик сайловлари масаласига алоҳида тўхталиб ўтди. Астрологнинг айтишича, бу сайловларда Хиллари Клинтон ғолиб бўлади, аммо узоқ муддат президентлик курсисида қолиб кетмайди. Ачинарлиси, Хиллари хоним президент сифатида фаолият бошлаган кундан Россия ва Америка ўртасидаги муносабатлар янада кескинлашади.\n— Клинтон хоним узоқ вақт президент сифатида фаолият юритмайди, — деди астролог. — Декабр ойида саломатлиги панд беради. Бундан ташқари, ҳис-туйғу, кайфияти ҳам салбий оқибатларни кўрсатиб турибди. Ана шунда Америкада шундай сценарий пайдо бўладики, Хиллари Клинтонни шу сценарий бўйича четлатиб қўйишади.\nРоссия масаласига келсак, Хиллари Клинтон президентлик курсисини эгаллагач, дунёни ҳарбий жиҳатдан қандайдир безовталиклар кутмоқда. Россия ноябр ойи охирларига бориб бу давлатга қарши ҳарбий ҳужумлар уюштириши ҳам эҳтимолдан холи эмас.\nСветлана Драган дунё миқёсида ўта машҳур астролог ҳисобланиб, дунёдаги энг жиддий воқеаларни олдиндан башорат қилади. Башоратлари шу пайтгача 90 фоизга ўзини оқлаб келган. Унинг қабулига миллиардерлар ва таниқли давлат арбоблари бажонидил ташриф буюришади. Дарвоқе, 2017 йили Америка жаҳон миқёсидаги етакчилик мавқеини сезиларли даражада йўқотади. Бу ҳам астролог Светлана Драган башоратларидан биридир.


«Норма Маслаҳатчи» газетасининг 2014 йил 9 сентябрь 36-сони - Gazeta.Norma.uz\n«Норма Маслаҳатчи», №36, 2014й. 9 сентябрь\nХФ директори йўқлигида қўшимча битимга унинг ўринбосари имзо чеккан. Бироқ у ўз ваколатлари доирасидан чиқиб кетган, чунки ишончномада директор ўринбосари 30 млн сўмгача миқдордаги битимларни тузишга ҳақлилиги аниқ қайд этилган.\nМендан 2 млн сўм миқдоридаги умумий ортиқча тўловни 2004 йилдан 2013 йилгача бўлган давр учун ушлашяпти. Пенсия жамғармасининг ҳаракатлари тўғрими?\nМен 54 ёшдаман. Иш стажим 32 йил. Учта болам бор. Пенсияни расмийлаштираётганда Пенсия жамғармасида мендан уч болани парваришлаш таътилларида бўлган вақтимни тасдиқлайдиган ҳужжатларни талаб қилишди. Нима учун уларни тақдим этиш керак? Иш стажимга уч болани парваришлаш таътиллари даврлари қўшилмайди-ку?\nТугатилган корхонанинг собиқ ходимига 2008–2009 йилларда берилган имтиёзли пенсияни тўлашни талаб қилишлари тўғрими?\nМен 58 ёшдаман. Штат қисқариши муносабати билан мен билан тузилган меҳнат шартномаси бекор қилинди. Ҳозирданоқ пенсияга чиқишим мумкинми?\nМен касалхонада ишлайман. Ҳар йили, таътиллар жадвалига кўра, мени ёзда таътилга чиқаришади. Мен бу пайтда эмас, кузда дам олишни хоҳлардим. Таътилни тенг меъёр¬да тақсимлашнинг иложи йўқми?\nНикоҳда бўлган даврда банкдан кредит олиб, автомобиль сотиб олгандим, уни аёлим номига расмийлаштиргандим. Энди биз ажрашмоқчимиз. Харид қилинган автомобиль биргаликда орттирилган мол-мулк ҳисобланадими, биз ажрашган тақдирда кредит шартномаси бўйича мажбуриятлар аёлимга татбиқ этиладими?\nЎтган йилларда олинган фойдамиз тақсимланмай турибди. Бизга қўшниларимиз (дорихона) ҳомийлик тарзида уларга моддий ёрдам кўрсатишимизни илтимос қилишди. Директор уларга муайян пул суммасини ўтказишга фармойиш берди. Ҳомийлик тарзидаги бундай моддий ёрдам кўрсатилишини қандай қилиб тўғри расмийлаштириш мумкин? Ҳомийлик тарзида ўтказиш учун ўтган йилларнинг тақсимланмаган фойдасидан дивидендлар ҳисоблаш мумкинми?


Расмий хабар: "Навбаҳор" - "Сурхон" учрашуви "Локомотив" стадионида бўлади / CHAMPIONAT.asia\nРасмий хабар: "Навбаҳор" - "Сурхон" учрашуви "Локомотив" стадионида бўлади\n16 июл 2020 16:09\nЎзбекистон Суперлигаси 10-туридан ўрин олган “Навбаҳор” ва “Сурхон” жамоалари ўртасидаги учрашув Тошкент шаҳрида бўлиб ўтади.\nАйни пайтда юзага келган ҳолатдан келиб чиққан ҳолда ҳар икки клуб ўзаро келишган ҳолда шунга қарор қилишди. Тақвимга кўра ўйинга “Сурхон” клуби мезбонлик қилиши керак эди. Ўзаро келишувга кўра “Навбаҳор” биринчи даврада расмий мезбон вазифасини ўтайди. Иккинчи даврадаги баҳсда эса “Сурхон” мезбонлик қилади ва бу ўйин ҳам Тошкентда ўтказилади.\n10-турдан ўрин олган “Навбаҳор” – “Сурхон” учрашуви 21 июль куни Тошкентдаги “Локомотив” стадионида соат 19.00да бошланади. Ёшлар ўртасидаги баҳс эса 20 июль куни соат 18.00да “Бунёдкор” академияси майдонида старт олади.


«Уйимни видеога олиб, аёлимга босим ўтказишган» – Депутат ўзи ва оиласи хавф остида эканлигини маълум қилди - EFFECT.UZ\n. 09:45 | 07.04.2021\nМаҳаллий кенгаш депутати Жаҳонгир Тўляганов уйига МИБ ходимлари унинг сўроқсиз кириб, рафиқасига босим ўтказгани ва унга тазйиқлар бўлаётганини маълум қилди.\n“Кеча йиғилишдаман, Чирчиқ шаҳар МИБ ходимлари уйимга келиб аёлимга босим ўтказишган ва уйимни тўлиқ видеога олишган.\n2019 йилдан бери мени қўлимда тарбияланиб келаётган 6 ёш болани бошқа бир тарафга олиб бериш ҳақидаги суд қарорини ижро этмоқчи бўлишган ваҳоланки бу суд қарори устидан Олий судга бекор қилишлари ва ижрони тўхтатишлари ҳақида Апелляция киритганмиз.\nҚонунларга бўйсунамиз фақат қонуний бўлса…..? Ёдингизда бўлса судьяларни чиқаётган қарорлари ҳақида ҳам жонли эфир қилган эдим айнан шу фарзанд ҳақида эди….! Ундан ташқари қани депутатнинг дахлсизлиги ва қонуний таъминлаши керак. Хоҳлаган одам ёки ташкилот депутатни уйига кириб, хоҳлаганини қилаверадими?\nДепутатни уйига кириш учун, кенгаш рухсати бўлиши ва ИИБ ходими, холислар иштирокида бўлиши керак эмасмиди? Менга бўлаётган тазйиқларни давом этишими ёки нима?\nУйимга кириб ноқонуний моддалар ёки ҳужжатлар ташлаб кетган бўлиши мумкин, деган тахминим ҳам йўқ эмас? Сабаби ҳеч қандай холисларсиз киришган, айниқса уйда йўқлигимда ва оила боши йўқ уйга нима бор МИБчиларга?\nМени уйимга кирган МИБ ходимини хатти-ҳаракатлари тўғрисида кенгаш раисига мурожаат қилдим, тайинли жавоб йўқ, умуман жавоб йўқ, десам ҳам бўлаверади.\nҲар бир қарор ва буйруқларни ўзини ижро тартиб ва низомлари бор. Минг афсуски, депутатлик дахлсизлигим бор деб, халқ дардини қўрқмасдан кўтариб юрган эканман…\nДавлатимиз раҳбари, биз маҳаллий кенгаш депутатлари сизни очиқ ва тўғри сиёсатингизни қўллаб-қувватлаб, шундай тазйиқларга, таҳдидларга учрашимиз аламли эмасми?\nДепутатни дахлсизлиги шу даражада кучсиз экан, биз депутатлар кучли муаммоларни қандай кўтаришимиз мумкин?\nМенга Президент ва қолаверса халқ ишонмоқда, фуқаролар дардига бефарқ бўлолмайман, деб виждонан депутатлик фаолиятимни олиб боришни хоҳлаганим, бу мени хатойиммикан?\nЎйлаб қолдим, депутат бўлмаганим яхшимиди ёки сайловчиларим муаммоларини кўтармаганим яхшимиди?!\nЁки бу қора кучлар билан умрбод курашаманми, бир бошга бир ўлим, деб яшайми? ёки бу қонун ҳимоячилари билганини қилаверсинмикан…??!”, – деб ёзди Тўляганов.\nTeglar:Жаҳонгир Тўляганов, Ўзбекистон


09:00 / 02.06.2017\nНидерландияда журналистларга Hyperloop тезюрар транспорт тизимини синаш учун қўлланадиган синов мажмуаси намойиш қилинди.\nДелфт техника университети ҳудудида жойлаштирилган синов қурилмаси ўзидан узунлиги 30 метр ва диаметри 3,2 метрлик пўлат қувурни акс эттиради. У қувур ичида вакуумда вагон-капсуланинг ҳаракатини таъминловчи тизимларнинг паст тезликларда синалиши учун ишлатилади. Тизимни ишлаб чиқаётган компанияда кейинроқ узунроқ синов мажмуасини қуриш режаси бор. Бу мажмуа капсула бурилишлар ва йўлнинг айрилиш жойларидан юқори тезликда қандай ўтишини текширишга имкон беради.\nНидерландияда Hyperloop транспортини қуриш бўйича лойиҳани амалга ошираётган Hardt Global Mobility компанияси кейинги 4 йил давомида мамлакат ичидаги икки шаҳарни боғлайдиган биринчи тармоқни қурмоқчи.\nHyperloop ғояси илк бор 2013 йилда SpaceX компанияси ва унинг эгаси, тадбиркор Илон Маск томондан таклиф қилинган. Вакуум технологияларининг магнит левитация билан биргаликда қўлланиши ҳисобига йўловчилар ёки юкка эга капсуланинг қувур ичида ҳаракатланишида 1200 км/соат тезликка эриша олиши тахмин қилинмоқда.


Бозорларда нархлар ошди: бунинг сабаби нимада?\nРўзғор – ғор, қанча ташиганинг билан тўлмайди. Бир томонига солсанг, иккинчи тарафи бўш қолади. Каму кўстимиз, кундалик эҳтиёжимизни қоплаш учун бозор оралаймиз. Кўз тегмасин, деҳқон бозорида нима истасангиз, барчаси муҳайё. Аммо сентябрь ойининг охирги ўн кунлигида республикамиз бозорларида айрим турдаги истеъмол товарларининг нархлари бир мунча ошди.\nОдатда, ойлик, стипендия, пенсия ва нафақа пулини ошириш бўйича Президент фармони эълон қилинса, бозорда нарх-наво дарровгина «жонланиб» қоларди. Бу галги нарх-навонинг ошишига сабаб нима? Ойлик маош ва бошқа даромад манбалари ошмади-ку?\nНарх ошишининг сабаблари нимада?\nДавлат статистика қўмитаси маълумотларига кўра, қўй гўшти 45 000 сўмдан 85 000 сўмгача, тухум 7 000 сўмдан 15 000 сўмгача (10 дона), гуруч 5 500 сўмдан 19 000 сўмгача (кг.), ўсимлик ёғи 10 000 сўмдан 17 000 сўмгача (литр) сотилмоқда. Умумий кузатиш ва солиштирув натижаларига кўра, аксарият истеъмол товарлари нархи 30 фоизгача ошган.\n«Нима учун?» деган саволга жавоб ахтаришда ҳар бир воқеа-ҳодисанинг сабаблари изланади. Нарх-наво кўтарилса, харидорга ёқмайди, албатта. Ҳамён «ўрганган» баҳога қанчадир сумма қўшилган бўлса, у тўғриси, харид қилишга оғриниб, бошқа дўконга киради. Аммо «Хўроз ҳамма жойда бир хил қичқиради», қўшни дўконда ҳам худди шундай нарх.\n— Бозорда нарх-навони атайлаб оширишга, харидор манфаатларига зид хатти-ҳаракатни содир этиш амалдаги қонунчилигимизга зиддир, — дея юзага келган вазият юзасидан муносабат билдиради Монополияга қарши курашиш қўмитаси масъул ходими Беҳзод Аҳмедов. — Қўмитамиз вакиллари томонидан асосий турдаги истеъмол товарлари чакана нархлари доимий равишда мониторинг қилиб борилмоқда. Ўрганиш натижаларига кўра, сентябрь ойи охирига келиб, кундалик ҳаётда кўп истеъмол қилинадиган кунгабоқар ёғининг чакана нархи 11 500 сўмдан 15 000 сўмга, шакар 6 000 сўмдан 7 000 сўмга, тухум 1000 сўмдан 1300 сўмга ошгани кузатилди. Бунга қайси омиллар таъсир этмоқда?\nРеспубликамизда 40 дан ортиқ кунгабоқар ёғи ишлаб чиқарувчи корхона мавжуд бўлиб, жорий йилнинг тўққиз ойи давомида 177 минг тонна маҳсулот импорт қилинди. Бу эса ўтган йилнинг мос даврига нисбатан 13 фоизга кўп. Аммо республикага импорт қилинадиган маҳсулотнинг асосий қисми тўғри келадиган Россия Федерациясида 2019 йилда 15,3 миллион тонна маҳсулот етиштирилган бўлса, жорий йилда бу 13,5 миллионга тўғри келиши тахмин қилинмоқда. Бу эса, ўз навбатида, юртимиздаги нарх-наво ҳолатига ҳам таъсир этди.\nМаҳаллий маҳсулот нима учун қимматлаяпти?\nҚўшни давлатлардан келтирилаётган товарлар қаторида маҳаллий маҳсулотлар нархи ҳам бироз кўтарилди. Савол туғиладики, етиштириш ва олди-сотди операциялари ўзимизда амалга оширилса ҳам, тухум, шакар, парранда, гўшт маҳсулотларининг нархи нима учун баландлади?\n— Президентимизнинг 2020 йил 19 июндаги «Алоҳида солиқ ва божхона имтиёзларини бекор қилиш тўғрисида»ги фармонига мувофиқ, четдан келтириладиган парранда озуқаси ва қўшимчалари, ветеринария препаратлари ва бошқа маҳсулотлар учун шу йил 1 октябрдан қўшилган қиймат солиғи тўланиши кўзда тутилмоқда, — дейди Давлат солиқ қўмитаси бош инспектори Жаҳонгир Қамбаров. — Бозорда тирикчилик қилаётган тадбиркорлар ана шу ўзгаришларни ҳисобга олган ҳолда нарх белгилаши табиий.\nДарҳақиқат, соҳа мутахассисларининг таъкидлашича, парранда озуқа базасининг асосий қисмини буғдой, соя шроти ва маккажўхори хомашёси ташкил этиб, уларнинг нархи йил бошидан ўртача 10 фоизга ошган.\n— Валюта курсининг йил бошидан 8,5 фоизга кўтарилиши, аҳоли истеъмол саватида тухумга бўлган талаб 12 фоизга ошгани ҳам нарх-навога таъсир кўрсатмоқда, — дея сўзида давом этади Беҳзод Аҳмедов. — Соя шроти, асосан, импорт маҳсулот ҳисобланиб, йил бошида 1 кг. нархи 0,47 доллар, ҳозир эса 0,51 долларга тўғри келмоқда. Худди шудай ҳолат шакар нархининг ошишида ҳам кузатиляпти. 2 та маҳаллий корхонанинг йиллик ишлаб чиқариш қуввати 690 минг тоннага тенг. 100 дан ортиқ юридик шахслар томонидан шакар маҳсулоти мунтазам импорт қилиб келинмоқда. Ўтган йилнинг тўққиз ойи давомида 82 минг тонна шакар импорт қилинган бўлса, жорий йилнинг мос даврида ушбу кўрсаткич 288 минг тоннани ташкил этди. Август ойи бошида 1 кг. шакарнинг нархи ўртача 29 рублни ташкил этган бўлса, ҳозир 39 рублга етиб, ўсиш 34 фоизга кузатилди.\nДеҳқон бозорини ким назорат қилади?\nАйтиш керакки, аҳолининг барча қатламлари кириб-чиқадиган, ўз эҳтиёжига мос маҳсулот харид қиладиган деҳқон бозорида нарх-наво, тартиб-интизом, муомала маданияти ҳамиша бирламчи аҳамият касб этган. Бозорга қадам ранжида этадиган киши, аввало, растадаги маҳсулот нархига, сифатига кўз югуртиради, тўғрироғи, бу харидорнинг ҳамёнига ҳам боғлиқ.\nХўш, бозордаги нархни ким назорат қилади? Нархларни сунъий оширишга қандай жавобгарлик бор?\n— Бозор ҳамиша нарх-наво «ўйнаб» турадиган жой, — дейди Тошкент шаҳар ҳокимлиги қошидаги «Муниципал активларни бошқариш маркази» ДУК «Бозорлар ва савдо комплекслари департаменти» бўлим бошлиғи Фарҳод Тўлаганов. — Ҳақиқатан ҳам сентябрь ойи охирига келиб, нафақат пойтахтимиз, балки республикамизнинг барча деҳқон бозорларида четдан келтириладиган ва айрим маҳаллий озиқ-овқат маҳсулотлари нархи анча ошди. Тегишли ташкилотлар билан мавжуд вазиятни чуқур ўрганиб чиқдик. Тўпланган маълумотлар таҳлил қилинди, солиштирилди ва ягона нарх-наволар белгиланмоқда. Сунъий равишда нарх-наво оширилган айрим бозор раҳбарларига маъмурий чоралар кўрилди.\nХаридор ҳамиша ҳақ, унинг тимсолида бутун бошли халқимиз турганини унутмаслик зарур. Фақат ўз чўнтагини қаппайтиришни ўйлайдиган, эл манфаатларига зид хатти-ҳаракат содир этадиган шахсларга деҳқон бозорида ўрин йўқ. Пойтахтимиздаги 12 та деҳқон бозорида минглаб тадбиркорлар савдо-сотиқ билан шуғулланишади. Айтиш керакки, уларнинг ҳар бирини назорат қилиш, ножоиз иш қилса, жазолаш ҳақ-ҳуқуқи бозор раҳбариятига юклатилган. Харидор ҳақига нисбатан инсофсизлик, диёнатсизлик қилиндими, нарх-навони оширдими, бунга ҳар бир бозор маъмурияти амалдаги қонунчилик талаблари билан жавоб бериши керак.\nҚайси давлат аҳолиси қандай яшаётганини билмоқчи бўлганлар, аввало, унинг бозорига киришади. Юртимизнинг қайси ҳудудига бормайлик, деҳқон бозорлари маҳсулотга тўлиб-тошган. Аммо кексаларимиз дуо қилганидек, «Юртимизда арзончилик бўлса, баракасини беради. Эл розими, тадбиркорнинг топгани ҳам ҳалол». Юқорида қайд этганимиздек, нарх-наво ошишининг ўзига хос сабаблари бўлса-да, ҳар қандай ҳолатда деҳқон бозорида харидор ҳақ-ҳуқуқ ва манфаатларига мос муҳит ҳукм суриши тарафдоримиз.


Россияда Тожикистон расмийларининг илтимосига биноан, Саидкиёмиддин Гозининг ўғли ҳибсга олинди\nБаракатулло Гозиев, сын Саидкиёмиддина Гози\nТатаристон пойтахти Қозон шаҳри суди мамлакат фуқаролар уруши йилларида таниқли бўлган имом Саидкиёмиддин Гозининг (Эшон Гози) 35 ёшли ўғли Баракатулло Ғозиевни 40 кунга ҳибсга олишга ордер берди.\nҚозоннинг Советский туман суди 15 августдаги қарорида унинг ҳибсга олиниши тожик томонининг илтимосига биноан амалга оширилгани айтилган. Ғозиевнинг қариндошлари уни «Душанбега топширилиши ва қийноқларга солиниши» мумкинлигидан хавотирда.\nҲозирча Тожикистон расмийлари томонидан бу борада ҳеч қандай расмий изоҳ берилмаган, бироқ, Советский туман суди ҳисоботида айтилишича, Ғозиевга Жиноят кодексининг икки моддаси — «диний адоватни қўзғатиш» (биринчи қисм) ва «давлатга хиёнат» билан айблов қўйилган.\nБиринчи модда бўйича Ғозиевни икки йилдан беш йилгача, иккинчи модда бўйича ўн икки йилдан йигирма йилгача қамоқ жазоси кутмоқда. Туман судига кўра, Ғозиев бир йилдан буён халқаро қидирувда бўлган.\nҚози Эрик Хабибулин Тожикистон Дин ишлари бўйича қўмитасининг хулосасига таяниб, «2015 йилда Эрондан Душанбеда қайтиб, кейин Россияга ишлаш учун кетган» Ғозиев Инстаграмда диний адоватни қўзғатишда айбланаётганини айтди. Қозининг сўзларига кўра, Ғозиев гўёки ижтимоий тармоқда «Баракат ғози» тахаллуси остида «шиа мафкурасини тарғиб қилган».\nБаракатулло Ғозиевнинг яқинлари, 5 сентябрь куни, исмини ошкор қилмаслик шарти билан, бундай айбловлар ҳақиқатга тўғри келмаслигини айтишди, лекин Ғозиев ҳамон бир ой олдин Тожикистоннинг илтимосига биноан ҳибсга олинган ва 22 сентябргача Қозонда ҳибсда қолади. Бу вақтда, уларга кўра, уни Россиядан Тожикистонга экстрадиция қилиш масаласи кўриб чиқилмоқда.\nТожикистонда сиёсий гаровга олинганлар ва маҳбусларни ҳимоя қилиш фуқаролик қўмитаси аъзоси Саидисхок Бобоев радиосига берган интервьюсида, улар Ғозиевни экстрадиция қилинишининг олдини олишни сўраган.\nСўнгги икки йил ичида Баракатулло Ғозиевнинг икки ака-укаси терроризм ва ватанга хиёнат қилишда айбланиб 11 ва 13 йилга ҳукм қилинди: Саидмуҳаммадий Саидкиёмиддин ўтган йилнинг октябрь ойининг охирида «давлатга хиёнат» учун 13 йилга озодликдан маҳрум қилинган. 2019 йил июнь ойида Душанбе шаҳар суди Саидхасаннинг 27 ёшли ўғли Саидкиёмиддинни 11 йилга озодликдан маҳрум қилди.\n2017 йилда Санкт-Петербургда ҳибсга олинган ва Тожикистонга сирли шароитда олиб келинган Саидкиёмиддин Ғозининг ўзи 25 йилга озодликдан маҳрум этилган. У 2019 йил май ойида Ваҳдат қамоқхонасидаги тартибсизликлар пайтида ўлдирилган.\nЭшони Ғози 1992 йилда демократик-исломий мухолифат вакиллари — коммунистик тузум мухолифлари йиғилган Душанбедаги Шаҳидон майдонидаги маърузачилардан бири эди. Тожикистонда фуқаролар уруши бошланиши билан у Афғонистонга кўчиб ўтди ва Бирлашган тожик мухолифати (БТМ) таркибида эди.\nТинчлик шартномаси имзолангандан сўнг, Саидкиёмиддин Ғози уйига қайтди ва Миллий ярашув комиссиясининг Ҳуқуқий кичик қўмитасига аъзо бўлди. Миллий ярашув комиссияси фаолияти тугатилишидан олдин у шу лавозимда ишлаган ва тинчлик битимини амалга оширишга қўшган ҳиссаси учун Тожикистон ҳукумати томонидан «Шон -шараф» ордени билан тақдирланган.


Хонободда Туркия билан ҳамкорликда сунъий кўл барпо этилади - Халқ сўзи\nХонободда Туркия билан ҳамкорликда сунъий кўл барпо этилади\n15:14 15 Сентябр 2021 Жамият\nДавлатимиз раҳбари Андижон вилоятига ташрифи мобайнида Хонобод шаҳрида бўлиб, бу ерни сайёҳлик марказига айлантириш тўғрисида кўрсатмаларини берган эди. Шундан буён бир қанча ишлар амалга оширилди. Жумладан, санатория қуриб, фойдаланишга топширилди, юзлаб дала ҳовлилари барпо этилди. Энг муҳими, “Андижон-Хонобод” темир йўли ишга туширилди. Хайрли ишларнинг давоми сифатида эндиликда сунъий кўл қуриладиган бўлди.\nХонобод шаҳрида бўлиб ўтган тақдимотда ушбу кўлнинг лойиҳаси атрофлича ўрганилди. Туркиялик ҳамкасблар томонидан ишлаб чиқилган режага биноан лойиҳа фойдаланишга топширилгач, 300 та тадбиркорлик субъекти ўз фаолиятини бошлайди. Бунинг натижасида 2000 ўринли кўнгилочар масканлар, 200 ўринли овқатланиш жойлари ва 500 ўринли бошқа турдаги хизмат масканлари барпо этилади. Кўл атрофида пиёдалар ва велосипедчилар йўлаклари, автомашиналар турар жойи қурилади.\nБарпо этилиши кўзда тутилаётган сунъий кўл Хонободда сайёҳлик салоҳиятини ошириши, шубҳасиз.


Коронавирусдан кейин асоратлар қолмаслиги учун беморни қандай парваришлаш бўйича тавсиялар берилди\nКоронавирусга қарши курашиш штаби аъзоси Барно Абдусаматова коронавирусдан тузалгач, асоратлар қолмаслиги учун беморни парваришлаш бўйича тавсияларни айтиб ўтди.\nУнга кўра, даволаниш жараёнидан кейин ҳолсизлик бўлиши табиий ҳолат. Чунки касаллик енгил кечса ҳам ўз асоратини ташлаб кетади. Баъзиларда ўпкани шикастланиши фиброз кузатилади, яъни нормал тўқима ўрнини бириктирувчи тўқима эгаллайди. Шунинг учун уй шароитида ёки амбулатор шароитда реабилитация жараёнини олиб бориш керак.\nРеабилитация жараёнини нафас машқларидан бошлаш керак. Кунига 10-15 минутдан бошлаб секин аста кўпайтириш керак. Жисмоний зўриқиш келтирувчи ишларга тўлиқ тузалмагунча ўтиш тавсия этилмайди. Медикаментоз терапиядан шифокор тавсиясига кўра қабул қилишингиз керак.\nГимнастикадан ташқари вибрацион массаж ҳам анча ёрдам беради. Бу жуда осон. Қўлларимиз билан ўпканинг пастки бўлагидан юқорига қараб секин-аста уриб чиқамиз. Бу — ўпкадаги туриб қолган ҳолатни енгиллаштириб беради.\nКасалликдан тузалган кишига витаминга бой озиқ овқатлар бериш, бадантарбия билан шуғуллантириш, нафас машқларига эътибор бериш, меҳнат ҳамда дам олиш режимини сақлаш, кўпроқ очиқ ҳавода бўлишни таъминлаш зарур.


ЎзА - “China Investment”: Ўзбекистон инвестиция киритишга қулай мамлакат!\nЎзбекистон ва Хитой муносабатлари, икки давлат раҳбарларининг тез-тез рўй бераётган учрашувлари туфайли мутлақо янги юксак даражага кўтарилди. Мамлакатга Хитой инвестицияси оқими кўпайди. Натижада ўнлаб қўшма корхоналар пайдо бўлди. Буни биргина Фарғона вилояти мисолида ҳам кўриш мумкин.\nХитойнинг “China Investment” энг оммабоп журналларидан бири ўзининг 2019 йил 10 сонида Фарғона вилояти ҳокими Шухрат Ғаниевнинг “Қисқа вақт ичида, Хитой капитали иштирокидаги компаниялар сони кескин кўпайди” сарлавҳали мақоласи чоп этилган. Унда дастлаб вилоят ҳақидаги маълумот берилган.\nМен икки томонлама ҳамкорлигимизни, савдо-сотиқ ҳамда инвестицион алоқалар кучаяётганидан жуда мамнунман, - деб ёзади Шуҳрат Ғаниев мақола аввалида. – Фарғона Ўзбекистон жанубий-шарқида жойлашган Марказий Осиёнинг гавҳаридир. У мамлакатнинг энг саноатлашган ва маданий марказларидан биридир. Фарғона вилояти ўзининг бой табиий ресурслари, хусусан унумдор тупроқ, уран, гранит, мармар ва гипс кабилар билан шунингдек, гўзал табиати ва минтақавий, ўзига хос иқлими билан ажралиб туради.\n136 та ўзига хос архитектура лойиҳаси асосида, 113 та археологик ва 38 та бошқа турдаги маданий обидалар бутун дунёдан сайёҳларни жалб қилиб келмоқда. Риштон сополи, Марғилон ипаги ва Қўқон ҳунармандчилик намуналари ҳам бутун жаҳонга машҳур. Вилоятда металлургия-кончилик, кимёвий, нефтни қайта ишлаш, механика ва нефтни қайта ишлаш, механика ва қурилиш материаллари соҳасида кўплаб корхоналар муваффақиятли иш юритиб келмоқда. Шунингдек, вилоят йиллик 3 миллион тонна нефт маҳсулотлари, 500 минг тонна турли хил кимёвий воситалар ва минерал ўғитлар (нитрат, суперфосфат ва карбамид) ишлаб чиқариш қувватига эга”.\nМақолада Фарғонанинг саноат салоҳияти ҳақида ҳам маълумот берилган. Жумладан, бугун Фарғонада тикувчилик ва тўқимачилик саноати ривожлангани, 2018 йилда ялпи ҳудудий маҳсулот ҳажми 3 миллиард долларга тенг бўлгани, экспорт ҳажми 600 миллион долларни ташкил этгани баён қилинган.\nФарғона вилояти Ўзбекистон бўйича қишлоқ хўжалиги маҳсулотларини экспорт қилиш бўйича ҳам энг илғор вилоят ҳисобланади. Қишлоқ хўжалигига ихтисослаштирилган 564,4 гектар ер бўлиб, пахта ва ғалладан ташқари гилос, ўрик, нектар боғлари, полиз эканлари, картошка, арпа ва сабзавотлар етиштирилади.\nБиламизки, муштарак ҳамкорликдаги равон ва жадал ривожланиш шерик давлатлар учун глобал муаммоларни ечишда истиқболли йўлларни очишда катта рол ўйнайди. Президентимиз Шавкат Мирзиёев мамлакат тараққиёти учун бор куч ва салоҳиятини сарфламоқда. Кенг салмоқли ислоҳотлар давлат иқтисодиётини ривожлантириш учун йўналтирилди ва натижада бизда хорижий инвесторлар билан бевосита ишлаш имконияти юзага келди.\n2017 йилдан буён амалга оширилган ишлардан сўнг халқаро валюта бозоридаги тўсиқлар олиб ташланди ва миллий валютанинг эркин ҳаракати таъминланди.\nИмпорт таърифлари бўйича кўплаб тўсиқлар бартараф қилинди ва импорт товарлар учун божлар кескин пасайтирилди. Шунингдек, деярли барча экспорт чекловлари олиб ташланди ва Жаҳон Савдо ташкилотига аъзо бўлиш ҳаракатлари қайта бошланди. Давлат ишлаб чиқарилган маҳсулотларни эркин савдолар орқали сотилишига аралашмасликни йўлга қўйди.\nБулардан ташқари қўшимча ислоҳотлар тадбиркорлар ва инвесторларни солиқлардан қисман озод қилишга, бизнесни ҳимоя қилишга, текширувларни чеклашга, бошқарув идоралар аралашувини камайтиришга ва тадбиркор, инвесторлар ҳуқуқини ҳимоя қилувчи Омбудсман институтини такомиллаштиришга эришилди.\n- Шу ўринда, Фарғона вилояти тадбиркорлари ва Хитой Халқ Республикаси корхоналари ўртасидаги тез суръатда ўсган савдо ва инвестициявий алоқалар ҳақида таъкидлаб ўтмоқчиман, - деб ёзади Шуҳрат Ғаниев. - Қисқа вақт ичида, Хитой капитали иштирокидаги компаниялар томонидан моддий-техника базаси ва интеллектуал мулк кўринишида киритилган инвестициялар 250 миллион доллардан ошди. Ушбу корхоналар вилоят иқтисодиётининг турли секторларида муваффақиятли иш юритиб келмоқдалар. Мисол учун, қўшма корхона сифатида ташкил этилган кафель ишлаб чиқаришга ихтисослаштирилган корхона аллақачон халқаро бозорга кириб олди ва ҳозирда бошқа истиқболли лойиҳалар устида иш олиб боришмоқда. Шунингдек, 2 миллион тонна қувватли цемент ишлаб чиқариш корхонаси иш бошлади. Умумий қиймати 100 миллион долларлик Хитой инвестицияси иштирокидаги яна 14 та йирик лойиҳа ҳам ҳаётга татбиқ этиш арафасида турибди.\nМақолада дипломатик муносабатларнинг самарали натижалари алоҳида тилга олинади.\n- Хусусан, ХХР даги Ўзбекистон Республикаси элчихонаси ҳам юқоридаги ишларда катта ҳиссасини қўшиб келаётганига мен қатъиян ишонаманки, будай қўшма лойиҳалар икки давлат ўртасидаги савдо алоқаларини янада мустаҳкамлайди,-дейди вилоят ҳокими.\nЭътироф этиш жоизки, 2018 йилда Хубеи ва Шанси вилоятлари билан дўстона алоқалар ўрнатилди ва сўнгги давр мобайнида ўзаро расмий ташрифлар амалга оширилди. Фарғона шаҳри ва Вухан шаҳри ўртасида биродарлик мақоми ўрнатилди. Яна бир муҳим жиҳат бу Хитой ва Ўзбекистон алоқаларининг икки минг йиллик тарихга эга эканлиги яъни, Буюк ипак йўли орқали шаклланган биродарлик анъаналари билан боғлиқдир.\n- Шу ўринда ХХР Президенти Си Цзинь Пин томонидан“Бир макон, бир йўл” концепциясининг таъсис этилгани ҳам давлатлар ўртасида янги имкониятлар эшигини очди, - дея фикрини давом эттиради вилоят ҳокими Шуҳрат Ғаниев. - “Бир макон, бир йўл” 2-халқаро форумидаги иштирокимиз чоғида “China Civil Engineering Construction Corporation” билан эришган Фарғона вилоятидаги канализация тизимини модернизация қилиш бўйича келишувимиз ҳам бунга исбот бўла олади.\nСўзим охирида айтмоқчиманки, мен, бундан кейин Хитой Халқ Республикаси ва Ўзбекистон Республикаси ўртасидаги икки томонлама манфаатли ҳамкорликнинг янада кенгайишига ишонаман ва бунинг учун барча кучимизни сарфлаймиз. Бунда ХХР даги Ўзбекистон Республикаси элчихонаси ёрдамига таянамиз, - деб якунлади мақолани Фарғона вилоят ҳокими Шуҳрат Ғаниев.


Янги дунёқараш ва тафаккур эҳтиёжи – Фарғона ҳақиқати\nBy ferpravda.uz 31.08.2021 31.08.2021\nШу кунларда халқимиз, давлатчилигимиз тарихидаги энг азиз, энг улуғ байрам ҳисобланган мустақиллигимизнинг 30 йиллигини нишонлаш арафасида турибмиз. Бундан 30 йил аввал Яратган томонидан бу улкан неъмат, яъни халқимизга ўз тақдирини ўзи белгилаш ва ривожланиш йўлини эркин танлаш имконияти берилганди. Мамлакат мустақиллиги нафақат халқимиз, миллатимиз учун, балки ҳар бир инсон, фуқаро учун ҳам эркинлик берганди. Эркин бўлиш эса ўз навбатида қарор қабул қилиш, танлаш ҳуқуқига эга бўлиш ва улар учун масъулиятни ҳис қилишни англатади.\nАфсуски, кўпинча буни айтиш амалга оширишдан кўра осонроқ. Гарчи, давлатимиз расман мустақилликка эришганига 30 йил бўлаётган бўлса-да, лекин шахснинг мустақил бўлишига эришиш, жамиятни эркин ва онгли фуқаролар билан тўлдириш, миллатни том маънодаги мустақилликка олиб чиқиш осон бўлмаган жараён эканлигини бугун кўпчилигимиз англаб етмоқдамиз. Эҳтимол шунинг учун ҳам баъзиларда ҳали ҳануз Мустақиллик байрамига бироз бегонасираб қараш ёки уни кўпроқ давлат, ҳокимият билан боғлаш ҳиссиёти сақланиб қолган.\nАслида-чи, мустақиллик ўзи нима, у кимнинг байрами? Шахсан мен учун мустақиллик бу халқимнинг, миллатимнинг қадр-қимматини, унинг эркинлиги, фаровонлиги ва тинчлигини англатади. Лекин минг афсуски, олдиндан оққан сувнинг қадри йўқ дейишганидек, инсон кўпинча мустақилликнинг нақадар улуғ неъматлиги, унинг қадри ва ўрнини борлигида сезмайди, унга берилган эркинлик ва имкониятларни худдики табиий жараёндек қабул қилади.\nAммо мустақилликнинг қадрини қарамлик ва босқинчилар зулмида яша(ёт)ганлар, тили, дини, эътиқодини бой берганлар, эркинлик ва озодлик учун курашганлардан сўраш керак. Эҳтимол уларнинг изтиробини, бошқаларга қарамлиги ёки эрксизлигини, уруш ва ўлим фарёдлари остида қолиб кетган ҳаётини кўргандагина инсон ўз Ватани мустақиллигининг қадрини, мустақиллик туфайли ўзининг ҳур ва эркинлигини англай олади.\nБиргина мисол сифатида шу кунларда қўшни Aфғонистонда содир бўлаётган ҳолатга қарайлик. Жафокаш афғон халқининг бошига тушаётган синовлар, афғон болаларининг кулгу ва шодлиги ўрнини оналар фарёди эгаллаши, миллионлаб афғонларнинг ўз юртини ташлаб кетишга мажбур бўлиб, ёт юртларда сарсон бўлаётганини кўриб, ҳар бир юртдошимиз мустақиллигимиз, юртимиз тинчлиги нақадар олий неъмат эканлигига яна бир карра ишонч ҳосил қилади, деб ўйлайман.\nТўғри, кўпгина мустақилликка эришган янги давлатлар каби Ўзбекистонда ҳам истиқлолга эришиш билан кучли фуқаролик жамиятига асосланган, демократик сиёсий институтлар томонидан бошқариладиган давлат ярата олинмади. Собиқ совет давридан қолган оғир сиёсий, иқтисодий ва ижтимоий мерос мустақилликнинг илк йилларида давлат ва ҳукумат раҳбарлари олдида мамлакат сарҳадлари хавфсизлиги ва суверенитетини таъминлаш, унда яшовчи турли миллат ва элатлар ўртасида тинчлик ва ҳамжиҳатликни сақлаш, макроиқтисодий барқарорлик ва иқтисодий ўсишга эришиш каби мураккаб лекин ўта муҳим вазифалар қаршисида қолдирди. Бу муаммолар ечими эса давлат ва жамият бошқарувида марказлашган давлат бошқарувини ташкил этиш, шунингдек, бошқарувда маълум маънода қаттиққўллик ва темир тартиб-интизомни жорий этишни талаб этарди. Минг афсуски, натижада мамлакатда авторитар бошқарув юзага келди. Халқ ва ҳокимият ўртасида ўзаро ишончсизлик ва маълум қарама-қаршилик кузатилди.\nБошқарув тизимидаги хато ва камчиликларга қарамай, халқимизнинг демократик ва ҳуқуқий давлат қуришга бўлган интилиши жамият тафаккури ва қадриятларидан келиб чиқиб давом этаверaди. Шу маънода айтиш мумкинки, 2016 йилда мамлакатда ҳокимият алмашинуви ортидан Ўзбекистонда ҳам охирги беш йил ичида ҳукумат томонидан мутлақ янгича бошқарув, сиёсий консенсус шакл-лана бошлади. Шахсан давлатимиз раҳбарининг сиёсий иродаси туфайли ҳокимиятнинг репрессив ва авторитар бошқарувидан воз кечилди; қийноқлар ва мажбурий меҳнатга чек қўйилди; инсон ҳуқуқлари ва шаъни ҳимояси кучайтирилди; жамиятда сўз ва фикр эркинлигига нисбатан толерант муҳит шаклланди ҳамда энг асосийси, ҳукумат ва фуқаролар ўртасидаги ришталар қалинлашиб, давлатга нисбатан ишонч ортди, унинг легитимлиги мустаҳкамланди.\nШу билан бирга, тан олиб айтиш лозимки, узоқ йиллар қўрқув ва репрессив сиёсий тузум билан бошқарилган мамлакатда демократик ва ҳуқуқий давлат қуриш, мамлакатда тинчлик ва хавфсизлик ҳамда ижтимоий барқарорликни сақлаган ҳолда сиёсий институтларни демократлаштириш ва уларнинг ишлаш сифатини ошириш қисқа муддатларда амалга ошадиган осон жараён эмас.\nҚолаверса, давлат ва жамият ҳаётида бошланган сиёсий-иқтисодий ислоҳотларни изчил давом эттириш, жамиятда соғлом ижтимоий тафаккурни шакллантиришга бўлган интилиш фақатгина ҳокимият эмас, балки жамиятнинг барча қатлам вакиллари томонидан қўллаб-қувватланиши муҳим. Ушбу жараёнда фуқароларнинг фаоллашуви, фаол фуқаролик позицияси орқали жамиятда қонун устуворлигини таъминлашда ташаббус кўрсатиши лозим. Зеро, ҳокимият ва жамият ўртасидаги ишонч, ўзаро англашув ва ҳамкорлик мамлакат мустақиллигини янада мустаҳкамлайди, ҳар қандай ички ёки ташқи хавф ва босимларни кучли давлат сифатида енгиб ўтишини кафолатлайди.\nСўзим сўнгида барча азиз ватандошларимни мамлакатимиз мустақиллигининг 30 йиллиги билан чин қалбимдан табриклайман! Мустақиллигимизни қадрлаш, уни мустаҳкамлаш ва ҳимоя қилишда барчангизга куч-қувват, соғлиқ-саломатлик тилайман. Бу улуғ неъмат барчамизникидир. Яратган Ватанимиз мустақиллиги, юртимиз тинчлиги, халқимиз ҳур ва эркинлигини абадий қилсин!


Муносабат » Страница 10\nсана : 28-04-2018 / Муносабат\n“TAXI” фильми мусиқаси Отажон Худойшукуровга тегишлими? Ёхуд “Мен нима дейману, қўбизим нима дейди”\nсана : 21-04-2018 / Муносабат\nwww.uza.uz сайтида "АЖАБО: "Такси” киносини жаҳонга машҳур қилган мусиқа ўзбек санъати дурдонасидан ўғирланган...ми?” номли мақола эълон қилинди. Материал кутилганидек кўпгина баҳс-мунозараларга сабаб бўлди. Турфа хил фикрлар айтилди. Ижтимоий тармоқ фойдаланувчилари орасида материалнинг\nсана : 13-04-2018 / Жиззах янгиликлари, Муносабат\nТошкент ИИББ бошлиғи «соқол қўйиб юриш модасига» изоҳ берди\nсана : 13-04-2018 / Муносабат\nЎзбекистон ички ишлар вазири ўринбосари, Тошкент ИИББ бошлиғи Рустам Жўраев Учтепа тумани аҳолиси билан ўтказилган очиқ мулоқот давомида пойтахт ёшлари ўртасидаги «соқол қўйишга бўлган модага» изоҳ берди, деб ёзмоқда Газета.uz.


"Ўзагроэкспорт" эртапишар меваларни сотиб олишга тайëр эмас; боғбонлар касодга учраш арафасида\n24 октябр 2020, Тошкент вақти: 05:53\nПрезидент қарори билан янги иш бошлаган “Ўзагроэкспорт” ширкати боғбонларнинг пишган меваларини қабул қилмаëтир. Андижонлик боғбонларнинг Озодликка билдиришича, айни пайтда¸ бир ҳафта ичида териб олиш керак бўлган ғарқ пишган гилосларни ҳар йилги харидорларга сотишга ҳам рухсат йўқ.\nОзодликка Андижондан боғланган боғбон 80 туп эртапишар гилоси пишиб-етилгани, агар бир ҳафта ичида сотиб юбормаса, бу йилги ҳосилга куйиб қолиши мумкинлигини айтади:\n- Ўтган ҳафтада териб олсак бўларди аслида. Ҳар йили келиб, уйимиздан териб кетадиган қўқонлик савдогар йигитлар: “Бу йил холдинг қабул қилмаяпти биздан, ҳозир ололмаймиз”, деб туришибди. Уларнинг ўзларига ташқарига олиб чиқиш тақиқланганмиш. Яна бир ҳафта вақтимиз бор, ундан ўтиб кетсак, кейин экспортга ярамайди ҳосил. Бунинг устига нархини 2 минг сўм дейишяпти. Ўтган йили 14 минг сўм, ундан олдинги йили 9 минг сўмдан боғнинг ўзида сотган эдик. Бу йил президент аралашганидан кейин Россияга йўллар очиларкан, деб турсак, бошиданоқ аҳвол чатоқ-ку?! – дея нолиди исми ошкор этилмаслигини илтимос қилган андижонлик боғбон.\nҲар йили ҳосилни боғнинг ўзидан сотиб ўрганган боғбон Ўзбекистонда мева экспорти бўйича жорий этилган янги тартибдан бехабарлиги ва агар бир ҳафта ичида харидори чиқмаса, қарийб 8 тонна гилосни маҳаллий бозорда сотиб, даромад қила олмаслигини айтди.\nЎзбекистон президенти шу йилнинг 7 апрелида имзолаган “Янги ва қайта ишланган мева-сабзавот маҳсулотларини экспорт қилувчи ихтисослаштирилган «Ўзагроэкспорт» ташқи савдо компаниясини ташкил этиш тўғрисида”ги қарорига биноан мамлакатда етиштирилаётган мева-сабзавотнинг экспорти билан шуғулланадиган янги ширкат ташкил этилди.\nҲужжат мазмунига кўра, мамлакат чегараларидан олиб чиқиладиган мева-сабзавот маҳсулотлари шу ширкат қайдидан ўтиши лозим. Боғбон-деҳқонлар эса тўғридан-тўғри ширкат ёки ундан рухсат олган маҳаллий агрофирмалар билан шартнома тузиб, ҳосилини экспортга чиқариши мумкин.\nАндижон вилоятида экспорт савдоси билан шуғулланадиган микрофирмалардан биридан олинган маълумотга кўра, "Ўзагроэкспорт" ширкати ҳозирча на улар, на боғбонлардан меваларни қабул қилишни бошлаган:\n"Ҳозир энди-энди иш бошлаяптику компания. Биз ҳам улар билан шартнома имзоладик, лекин ҳали мева олишни бошлаганимиз йўқ. Да, боғбонларда майский гилослар пишди. Лекин ҳозир мева экспортига чиқадиганларнинг ҳаммаси "Ўзагроэкспорт" билан шартнома тузиши керак. Шартнома тузмагунча бир килограм мева ташқарига чиқмайди", дейди номини ошкор қилмаётганимиз агрофирма ходими.\nУндан олинган маълумотга кўра, ширкат билан шартнома имзолагандан сўнг агрофирмалар меваларнинг сифатини тасдиқловчи сертификат олиши ва бу сертифкатлар Давлат божхонаси томонидан қабул қилиниши лозим:\n"Энди бу бир ҳафтада битадиган ишмас, тўғриси. Бу янги иш, энди бошланяптида, тушунаяпсизми?! А гилос қараб турмайди, пишди уже. Ўзи тепадан ҳам тезлаб ётишибди, расмийлаштиришни тезроқ тугатиб, экспортни бошланглар, деяпти. Лекин, расмийлаштириш ишлари осон бўлмайди-да", деди агрофирма ходими.\nБоғбон эътирозига сабаб бўлган яна бир масала – ўта арзон белгиланган нарх масаласида на бу тадбиркор, на "Ўзагроэкспорт"нинг ўзидан аниқ маълумот олишнинг имкони бўлди.\n"Ўзагроэкспорт" ташқи савдо ширкати бош идорасидан шу кунларда янги бинога жойлашаётгани, ҳозирча фақат биргина телефон рақами орқали бош штабга боғланиш мумкинлиги ҳақида жавоб олинди.\nОлинган расмий жавобга кўра, 7 апрелдан иш бошлаган ширкатнинг жойлардаги вакиллари мевалари етила бошлаган боғбонлар ва маҳаллий агрофирмалар билан шартномалар имзолашни бошлаган. Эртапишар гилосларни қабул қилиб олиш бошландими-йўқми, деган саволга ширкатнинг ходими аниқ жавоб беролмади.\nПрезидент қарорида мева-сабзавот нархи "жаҳон ва минтақавий бозорлар конъюнктурасини маркетинг жиҳатдан чуқур тадқиқ қилиш" йўли билан белгиланиши айтилган. Аммо, деҳқон-боғбоннинг қўлидан ҳосилни сотиб оладиган кичик савдо фирмалари, жумладан, шу кунга қадар вилоятларда ишлаб келган ва президент қарори билан "Ўзагроэкспорт"га боғлаб қўйилган агрофирмалар нарх ташқи савдо ширкати – яъни, давлат томонидан белгиланишини кутмоқда.\nФарғона вилоятидаги агрофирмалардан бири ҳам нарх масаласидаги саволга ҳозирча жавоб беролмаслигини айтаркан, шу кунга қадар хорижга мева-сабзавот экспортида тўсиқ бўлиб турган бир муаммони тилга олди:\n"Биз қарийб 6 йил Россияга узум сотдик. Битта шарти бор - хорижга чиқариладиган ҳар бир тонна маҳсулот учун юз фоизлик предоплата сўралади. Масалан, Россиядаги бирор фирма ҳали ишкомда пишиб турган 100 тонна узумга олдиндан пулини тўлаши керак. Шундагина чегарадан олиб чиқа оласиз. Бунга уларни рози қилиш жуда қийин бўлади, нарх тушади. Яна битта муаммо - конвертация давлат нархида. Энди янги қарорда камида 50 процент валютани давлат нархида сотиш шарт, қолганини валюта қилиб олиш мумкин, дейилган дейишяпти. Кўрамиз-да ҳали. Яхши бўларди, шунчалик бўлса ҳам енгиллик", деди фарғоналик экспортчи тадбиркор.\nАндижонлик боғбоннинг айтишича, унинг 80 туп гилос экилган боғи у яшайдиган ҳудудда ўртамиёна катталикдаги боғдир. Ён-атрофида гилосни томорқаси ва ҳовлисида эккан боғбонлар ҳам кўп. Уларнинг ҳаммаси "қўқонликлар" - гилосни ўзи териб, боғдан олиб кетадиган экспортчиларни кутмоқда.\nЯна 20-25 кунда эса Фарғона водийсида эртапишар ўриклар етилади. Уларнинг экспорти гилосникидан ҳам оғирроқ - тез уринади ва дарахтда туриб қолса, тўкилиб кетади.\nШу боис, Озодлик билан суҳбат якунида бу боғбон ҳосилини эсон-омон сотиб олишида ёрдам беришини сўраб, Ўзбекистондаги масъул ташкилот ва мамлакат раҳбарига мурожаат йўллади.\nОзодлик пишиқчилик бошланаётган Ўзбекистондаги боғбон ва деҳқонлардан келаётган бошқа мурожаатларни ҳам ўрганиш ва хусусан, "Ўзагроэкспорт" ташқи савдо ширкати бош идорасидан тўлиқ жавоб олишга уринади.


16:01 / 02.01.2018 2715 pdf Ўқиш режими + -\nИсро ва Меърождан кейин Расулуллоҳ соллаллоҳу алайҳи васаллам турли қабилаларга ўзларини очиқ-ойдин таништиришни бошладилар.\nБунинг учун энг қулай фурсат ҳаж мавсуми эди. Ҳажга атроф-жавонибдаги қабилалар ҳар йили гуруҳ-гуруҳ бўлиб келар эдилар. Пайғамбар соллаллоҳу алайҳи васаллам одам кўп тўпланадиган жойларга бориб, уларни Исломга чақирар, Қуръони Каримдан тиловат қилиб берар эдилар. У зот:\n«Эй Бану фулон! Мен сизларга Аллоҳнинг Расулиман. Сизларни Аллоҳга ибодат қилишга, У зотга бирор нарсани шерик қилмасликка амр қилинганман. У зотдан бошқа ибодат қилаётган нарсаларингизни тарк қилишга чақираман. У зотга иймон келтиринг! Мени душманлардан ҳимоя қилинг. Токи У зот юборган нарсани баён қилиб берай», дер эдилар.\nПайғамбар соллаллоҳу алайҳи васаллам ваъзларини тугатишлари билан Абу Лаҳаб ўрнидан туриб:\n«Эй Бану фулон! Албатта, манави сизларни Лот ва Уззони ва сизларга ошно бўлган жинларни бўйинларингиздан отиб ташлашга даъват қилмоқда. Ўзи келтирган бидъат ва залолатга чақирмоқда. Унга итоат қилманглар. Унга қулоқ османглар», дер эди.\nПайғамбарлик келганига ўн бир йил тўлди. Яна ҳаж мавсуми келди. Муҳаммад мустафо соллаллоҳу алайҳи васаллам яна ўзларини қабилаларга таништира бошладилар.\nУ зот ҳожилар шайтонга тош отадиган «Ақаба» номли жойда Ясрибда истиқомат қилувчи Хазраж қабиласига мансуб бўлган бир гуруҳ кишиларга дуч келдилар. Улар олти кишидан: Асъад ибн Зарора, Авф ибн Ҳорис, Рофеъ ибн Молик, Қутба ибн Омир, Уқба ибн Омир ва Жобир ибн Абдуллоҳлардан иборат эдилар.\nПайғамбар соллаллоҳу алайҳи васаллам улардан:\n«Сизлар ким бўласизлар?» деб сўрадилар.\n«Яҳудийларнинг дўстлариданми?» дедилар.\n«Ўтирсаларингиз, бир гапим бор эди», дедилар.\n«Хўп», деб, ўтиришди.\nУ зот уларни Аллоҳга даъват қилдилар. Қуръони Каримдан тиловат қилиб бердилар ва Исломга чақирдилар.\nМазкур хазражликларнинг қалбларида Исломга кириш тайёргарлиги бор эди. Уларнинг юртида яҳудийлар ҳам яшар эдилар. Яҳудийлар аҳли китоб бўлганлари учун кўп нарсаларни билар эдилар. Агар араблар билан яҳудийлар ўртасида жанжал чиқиб қолса, яҳудийлар уларга:\n«Бизнинг пайғамбаримизнинг чиқиш вақти яқинлашиб қолди. Биз унга эргашамиз ва сизларни Од ва Ирамга ўхшатиб, қатл қиламиз», дер эдилар.\nМуҳаммад мустафо соллаллоҳу алайҳи васаллам мазкур хазражликларга гапириб бўлишлари билан улар бир-бирларига қараб:\n«Билдингизми?! Бу яҳудийлар васф қиладиган пайғамбарнинг худди ўзи-ку! Улардан олдин иймон келтириб қолиш керак!» дедилар.\nУларнинг барчалари иймонга келдилар. Сўнгра Пайғамбар соллаллоҳу алайҳи васалламга:\n«Биз ўз қавмимизни қолдириб келганмиз. У қавм каби адоватли ва ёмон қавм бўлмаса керак. Шояд, Аллоҳ уларни сизнинг сабабингиздан жам қилса. Биз бориб, уларни ҳам сизнинг ишингизга даъват қиламиз. Уларга сиздан қабул қилган динни арз қиламиз. Агар Аллоҳ уларни сизнинг атрофингизда жамласа, сиздан иззатли одам бўлмайди», дедилар.\nСўнгра келаси йили яна учрашишга ваъдалашиб, қайтиб кетишди. Ўша йили мазкур гуруҳ ҳаракати билан Ясрибда Ислом дини тарқалди.\n15:13 / 02.01.2018 4007\nБиринчи ва иккинчи ақаба байъати\n16:04 / 02.01.2018 2953\n3168 11:01 / 05.11.2018\nКим намозни унутса, эслаган чоғида ўқиб олсин!\nИмрон ибн Ҳусойн розияллоҳу анҳудан ривоят қилинади.Расулуллоҳ соллаллоҳу алайҳи васаллам сафарларидан бирида ҳамма Бомдод намозида ухлаб қолиб, қуёшнинг давоми...\n1846 13:35 / 21.06.2020\nКофирлар Пайғамбар соллаллоҳу алайҳи васалламни даъватларидан қайтариш учун яна бошқа бир уринишга қўл уриб кўрдилар. Улар у зотни молу дунё, мансаб ва бошқа давоми...\n2479 18:05 / 21.12.2017\n2251 19:03 / 28.04.2017\n454 06:00 / 14 апрель


Кўпчилик инсонлар кўплаб харидларни амалга ошириш учунгина саёҳатга отланишади. Ахир шопинг – ҳар бир сафарнинг муҳим қисми.\nАйниқса, Дубайга кетаётган бўлсангиз. БАА – чинакамига эртакнамо мамлакат, у ерда ҳамма нарса энг-энг!\nБугун биз ҳар бир инсон Амирликларда харид қилишга интиладиган 5 та буюм ҳақида сўз юритамиз. Чунки ушбу буюмларни айнан у ердагидек ҳолатида бошқа бирор ердан топа олмайсиз.\nДаставвал шуни таъкидламоқчимизки, Шаржа, Дубай ва Абу-Даби – бу ўзига хос шопинг-марказлардир. Дўконлар, савдо марказлари, бозорлар, супермаркетлар... Нимани истасангиз, ўшани топасиз. Албатта, БААда ҳамма нарсани ва дарҳол сотиб олгингиз келади. Бироқ ўзингизни қўлга олинг ва бизнинг кичкинагина рўйхатимизни ўқинг.\nДубайдаги Олтин бозор (Gold Souk)га тушиб қолган ҳар бир аёлнинг кўзлари ўйнаб кетиши аниқ. Узуклар, зираклар, билагузуклар, занжирлар...\nШунингдек, бу ерда қимматбаҳо тошлар ва олмослар сотиб олишади.\nДубайда бундай маҳсулотларни махсус Зираворлар бозорида сотиб олиш мумкин. Бу ерда нималарни учратмайсиз: акация асали, Эрон икраси, қаҳвали, манголи ва қулупнайли шарбатлар, атиргулнинг қуритилган барглари ва экзотик зираворлар.\nАйтганча, айнан шу ерда машҳур эсдалик совғалари – туя терисидан тайёрланган буюмлар, мис қаҳва идишлари, чилим ва яна бошқа нарсаларни харид қилиш мумкин.\nБу буюмларни Дубайнинг Эски бозорида мақбул нархларга сотиб оласиз. Шунингдек, бу ерда маҳаллий урф-одатларга биноан тайёрланган махсус кийимни ўзингиз учун тиктиришингиз ҳам мумкин.\nҲа, ҳақиқий учар-гиламсиз шарқ эртагини тасаввур қилиб бўладими? Қўлда тайёрланган жунли ва ипак гиламларни Дубайда арзон нархларда харид қилса бўлади.\nБу ерда биз Сизларга машҳур брендларнинг атирларини таклиф қилмаймиз, бироқ, шундай бўлса-да, улар ҳам бу ерда мавжуд. Сиз яхшиси маҳаллий шароитда тайёрланган атирларнинг шарқона муаттар ҳидига бир баҳо беринг! Ишонинг, бундайларини бошқа ҳеч қайси жойда топа олмайсиз!\nХўш, Дубайга боришни хоҳлаб қолдингизми? Биз ҳам! Бунинг устига, Янги йил ҳам яқинлашиб қолди, шунинг учун совғаларни харид қилиш фурсати келмоқда.


Bloomberg хом ашё индекси 1999 йилдан буён энг паст даражага тушиб кетди\nBloomberg томонидан чиқариладиган хом ашё индекси 1999 йилдан буён энг паст даражага тушиб кетди. Хитой иқтисодиётининг қулаши таҳдиди туфайли металл ва энергия ташувчилар бозорида инқироз келиб чиқиши хавфи бунга сабаб бўлди.\nХом ашё компаниялари акцияларининг тушиши ўз навбатида жаҳон фонд биржаларига салбий таъсир ўтказмоқда.\nХусусан, ўз ичига 22 турдаги хом ашё шартномаларини олувчи Bloomberg Commodity индекси 2.2. фоизга ёки 85.8339 пунктга тушиб, 1999 йил августидан буён энг кам кўрсаткични қайд қилди. Ушбу индикатор нафақат маҳсулот нархининг тушишини, балки даромаднинг тушиши фьючерс шартномаларин эгалари кўрадиган зарарларни ҳисобга олади.